
Xavier de Maistre (Ksavije 
d’Mestr) rodio se godine 1763. u 
Chamberyju, u Savoji. Iako je ci¬ 
jelog vijeka služio u vojsci, de 
Maistre bio je više učenjak, pjes¬ 
nik i filozof nego vojnik. Obja¬ 
vio je nekoliko radova iz pri¬ 
rodnih nauka (kemije), a od knji¬ 
ževnih djela osim Puta po mojoj 
sobi (štampano 1794.) napisao je 
još četiri kraća djela Gubavac iz 
Aoste, Kavkaski zarobljenici. 
Mlada Sibirka i Noćni hod po 
mojoj sobi . 

Na Xaviera de Maistrea kao 
književnika utjecao je Laurence 
Sterne sa svojim djelom Senti¬ 
mentalno putovanje — nedavno 
objavljenim u okviru »M. B.«. 

I de Maistre na svom fiktivnom 
putovanju vodi nas od stvari do 
stvari, govori o svemu i svačemu, 
skače s predmeta na predmet, iz 
sadašnjosti u prošlost.. . Ali je, 
pored toga, de Maistre unio mno¬ 
štvo svoga ličnog, što izvire iz 
njegove naravi. Kroz ćaskanje 
o svim mogućim sitnicama izbija 
iz ovog djela sjajna slika dru¬ 
štva, u kojemu je i s kojim je 
pisac — plemićko dijete — ži¬ 
vio — slika francuskog društva, 
koje je pod udarcima Revolucije 
propadalo ne shvaćajući pravo da 
propada ... 

POGLAVLJE I 


K-ako je slavno otvoriti nov put, i odjednom se s 
knjigom otkrića u ruci pojaviti u učenom svijetu kao 
što neočekivana repatica zablista u svemiru. 

Ne, ne ću više svoju knjigu držati in petto ;* evo je 
gospodo, čitajte. Poduzeo sam i izvršio putovanje od 
četrdeset i dva dana oko moje sobe. Zbog zanimljivih 
opažanja, koja sam učinio, i neprekidnog užitka, što 
sam ga osjećao putujući, zbog izvjesnosti, da će biti 
korisno, odlučio sam se, da sve to objavim. Srce mi 
osjeća neizrecivo zadovoljstvo, kad mislim na bezbroj 
nesretnika, kojima dajem zajamčeno sredstvo protiv 
dosade, sredstvo za ublaženje bolova, od kojih trpe. 
Užitak, koji nalazimo putujući po svojoj sobi, zaštićen 
je od brižne zavisti ljudi; on je nezavisan od novca. 

Ta ima li bića toliko nesretna, toliko napuštena, da 
ne bi imalo kakav kutić, kamo bi se moglo povući i sa¬ 
kriti se od svakoga? A u tome su sve pripreme za pu¬ 
tovanje. 

Siguran sam, da će moj sistem usvojiti svaki razu¬ 
man čovjek, ma kakva karaktera on bio i ma kakve 
ćudi; neka je škrt ili rasipan, bogat ili siromašan, mlad 
ili star, rođen u žarkom pojasu ili u blizini pola — on 
može putovati sa mnom. Ukratko, u golemoj porodici 


* Tal.: u pripremi. 

ljudi, koji vrve po zemlji, nema nijednog — da, nijed¬ 
nog (mislim od onih, koji stanuju u sobama), koji bi, 
pročitavši ovu knjigu, mogao ne odobriti ovaj novi 
način putovanja, što ga uvodim u svijet. 

POGLAVLJE II 

M . 

ogao bih početi pohvalu svoga- putovanja time* 
da kažem, kako me nije ništa stajalo; to je vri¬ 
jedno pažnje. Takvo će putovanje najprije pohvaliti, 
uzveličati ne baš bogati ljudi; a ima i jedan drugi sloj 
ljudi, koji će ga još usrdnije odobriti upravo zato, što 
nije ništa stajalo. — Pa koji su to? Što! htjeli biste 
znati? To su bogataši. Uostalom, kakvo li je samo olak¬ 
šanje ovaj novi način putovanja za bolesnike! Ne će 
morati da se boje nevremena i godišnjih doba. — Stra¬ 
ši jivci će biti zaštićeni od lopova; ne će naići ni na po¬ 
nore ni na provalije. Tisuće ljudi, koji se prije mene 
ne usudiše putovati, tisuće, koji ne mogoše, i tisuće, koji 
na putovanje nisu ni mislili, odlučit će se sada na to po 
mom primjeru. Hoće li se i najnehajniji stvor kolebati 
da sam pođe na put i da uži je radost, koja ga ne će 
stajati ni muke ni novaca? — Dakle hrabro, pođimo! 
— Hodite sa mnom vi svi, koji se zbog prezrene lju¬ 
bavi, zbog zanemarena prijateljstva zadržavate u kući, 
daleko od niskosti i podmuklosti ljudi. Neka svi ne¬ 
sretnici, bolesnici i mrzovolje pođu sa mnom! — Neka 
se sve lijenčine dignu listom! I vi, koji snujete o refor¬ 
mama ili o povlačenju zbog neke nevjere; vi, ljubazni 
pustinjaci, jedne večeri koji se u budoarima odričete 
svijeta zbog života, dođite i vi: ostavite te svoje, vje¬ 
rujte mi, crne misli; ta samo gubite časak radosti, a ne 
stječete ni mrve mudrosti; izvolite, pratite me na pu- 

tovanju; ići ćemo kratkim hodovima, smijući se usput 
putnicima, koji su bili u Rimu i u Parizu; — nikakva 
nas zapreka ne će moći zaustaviti; i, predavši se veselo 
mašti, ići ćemo za njom, kamo joj se prohtije. 


POGLAVLJE ILI 


^Na svijetu ima toliko radoznalih ljudi! • Uvjeren 
sam, da biste rado znali, zašto mi je putovanje oko so¬ 
be trajalo četrdeset i dva dana, a ne četrdeset i tri ili 
bilo koje drugo vrijeme; ali kako da to kažem čitaocu, 
kaid ni sam ne znam? Jedino, što mogu sigurno reci, 
jest to, da — ako_mu se djelo učini predugo — nije 
bilo u mojoj moći da ga skratim; na stranu sva putnič¬ 
ka taština, no ja bih se bio zadovoljio i jednim pogla¬ 
vljem. Istina, u mojoj mi je sobi bilo koliko je god mo¬ 
guće lijepo i ugodno; ali jao! nisam smio izlaziti po 
svojoj volji. Čak mislim, da bih bez posredovanja ne¬ 
kih moćnih ličnosti, koje se zanimahu za mene, a prema 
kojima se moja zahvalnost nije ugasnula. imao vreme¬ 
na napisati čitav in-folio*, toliko su zaštitnici, koji mi 
omogućiše putovanje oko sobe, bili prema meni dobro¬ 
stivo raspoloženi. 

I ipak, razboriti čitaoče, čujte, koliko su imali kri¬ 
vo, i shvatite, ako možete, logiku, koju ću vam izložiti. 

Ima li šta naravnije i pravednije nego poklati se s 
nekim tko vam je iz nepažnje stao na nogu, ili kome je 
u nastupu srdžbe, koju ste sami izazvali svojom ne- 


* Knjiga velikog formata, kojoj su arci prelomljeni samo 
jednom, tako da svaki arak ima svega 4 strane. 

promišljenošću, izmaknuo kakav oštriji izraz, ili pak 
tko je toliko nesretan, da se svidi vašoj ljubavnici. 

Odemo u polje i ondje, kao što je Nicolina radila 
s Građaninom Plemićem**, jedan pokušava da udari 
kvartu, dok se drugi brani od terce; i da osveta bude 
sigurna i potpuna, izlazemo neorijatelju svoje grudi i 
dovodimo se u opasnost, da on ubije nas, i tako mu se 
osvetimo. — Jasno je, da nema ništa dosljednije, a 
opet ima ljudi, koji ne odobravaju taj hvalevrijedan 
običaj! Ali jednako dosljedno kao i ostalo jest to, da 
bi oni isti ljudi, koji ga ne odobravaju i koji hoće da 
se taj običaj smatra kao teška pogreška, postupili još 
gore prema onome, tko ga ne bi htio počiniti. Mnogi 
je nesretnik izgubio ugled i službu, jer se prilagodio 
njihovu mišljenju; i tako, kad čovjek zapadne u nesre¬ 
ću pa doživi ono, što se naziva afera, ne će učiniti zlo, 
ako baci kocku, da odluči, hoće li je dovršiti po zakonu 
ili po običaju, a budući da su zakon i običaj u protiv¬ 
nosti, i suci bi svoje osude mogli donositi kockom. — 
I vjerojatno jednoj takvoj odluci treba pribjeći, da se 
objasni, zašto i kako moje putovanje potraja točno če¬ 
trdeset i dva dana. 


Aluzija na scenu iz Molierova Građanina plemića, gdje 
se Jourdin mačuje sa svojom sluškinjom Nicolinom. 

POGLAVLJE IV 

M oja soba nalazi se na četrdeset i petom stupnju 
širine, prema mjerenju oca Baccarija *; proteže se od 
istoka prema zapadu; tvori pačetvorinu, koja ima tri¬ 
deset i šest koraka opsega, ako se mjeri sasvim uza zid. 
Ali će ih moje putovanje imati više; jer često ću ići 
uzduž i poprijeko, ili iz kuta u kut, bez pravila i meto¬ 
de. — Ići ću dapače i krivudavo, i hodat ću, bude li 
potrebno, po svim mogućim geometrijskim crtama. Ne 
volim ljude, koji su toliko gospodari svojih koraka i 
svojih misli, da kažu: »Danas ću načiniti tri posjeta, 
napisat ću četiri pisma, dovršit ću djelo, koje sam za¬ 
počeo«. — Ta moja je duša toliko otvorena svim mo¬ 
gućim mislima, prohtjevima i osjećajima; ona tako po¬ 
žudno prima sve, što susretne! ... Pa zašto bi i odbijala 
radosti, koje su raštrkane po našem teškom životnom 
putu? One su tako rijetke, tako razdaleko posijane, da 
bi čovjek morao biti lud pa ne zaustaviti se, čak i za¬ 
straniti sa svoga puta i ubrati one, koje su mu na do¬ 
hvatu. Mislim, da nema ništa privlačni je nego ići tra¬ 
gom svojih misli, kao što lovac ide tragom divljači ne 
brinući se ni za kakav put. Stoga, kad putujem po sobi, 
rijetko hodam ravnom crtom: od stola idem prema slici, 


* Giovanni Battista Baccaria (1716.—1781.), tal. fizičar i geo¬ 
det 1759/60. izmjerio je u Pijemontu dužinu jednog stupnja 

podnevničkog luka. 

koja je smještena u jednom kutu; odatle pođem nako- 
so prema vratima; ali, ako mi i bijaše namjera da do¬ 
đem do njih, ne skanjujem se mnogo, sretnem li na 
putu naslonjač, i odmah se zavalim u nj. — Naslonjač 
je divan namještaj; on je neizmjerno koristan za sva¬ 
koga misaonog čovjeka. U dugim zimskim večerima 
katkad je ugodno, a uvijek mudro pružiti se u njemu 
meko, udaljen od buke brojnog društva. — Vatra, knjL 
ge, pero, koliko li pomagala protiv dosade! A koliki li 
je užitak zaboraviti i knjige i pera, pa čarkajući po 
vatri snatriti ili. smišljati nekoliko srokova na veselje 
prijateljima! Sati tada klize preko vas i bezglasno pa¬ 
daju u vječnost, a vi i ne primjećujete njihovo sjetno 
prelaženje. 

POGLAVLJE V 

Poslije naslonjača, idući prema sjeveru, otkrit ćete 
krevet, što se nalazi u dnu sobe, i na koji je vrlo lijepo 
pogledati. Smješten je veoma sretno: prve zrake sunca 
poigravaju na mojim zastorima. — Za lijepih ljetnih 
dana vidim ih gdje pužu duž bijelih zidova, kako se 
sunce uzdiže: brijestovi pred prozorom dijele ih na ti¬ 
suću načina i gone da plešu po mom ružičastom i bije¬ 
lom krevetu, od kojega se odrazu ju na sve strane i 
osvjetljuju sobu ugodnom svjetlošću. — Čujem izmije¬ 
šan cvrkut lastavica, koje se sjatiše na krov susjedne 
kuće, i drugih ptica, koje žive na brijestovima: tada mi 
tisuću vedrih misli obuzima duh; i u čitavu svemiru 
nitko se ne budi tako blaženo i tako mimo kao ja. 

Priznajem, da rado uživam u tim blagim trenucima 
i da vazda produžujem užitak, koji osjećam, kad sna¬ 
trim u ugodnoj toplini kreveta. Ima li na svijetu po¬ 
zornice, koja daje više povoda maštanju, koja budi više 
nježnih misli negoli je taj komad pokućstva, u kojem 
se katkad zaboravljam? — Čedni čitaoče, ne plašite se 
ništa; ali zar ne bih. mogao govoriti o sreći ljubavnika, 
koji prvi put u zagrljaju steže kreposnu ženu? 0 toj 
neizrecivoj radosti, koju mi zla kob osudi da nikad ne 
okušam! Zar majka, opojena veseljem, što je rodila 
sina, ne zaboravlja u krevetu bolove? Tu nas uzbuđuju 
i fantastični užici, plodovi maštanja i nade. — Ukrat¬ 
ko, u tom krasnom namještaju zaboravljamo u toku 

jedne polovine života jade druge polovine. Kolika li 
mi množina vedrih i neveselih misli pada odjednom 
na um! Neobična mješavina strašnih i divnih trenu¬ 
taka! 

U krevetu se rađamo i umiremo; to je promjenljiva 
pozornica, na kojoj ljudski rod naizmjence igra zani¬ 
mljive drame, smiješne lakrdije i strahovite tragedije. 
On je kolijevka okićena cvijećem; on je grob. 

POGLAVLJE VI 


Ovo je poglavlje isključivo za metafizičare. Ono 
će ljudsku prirodu osvijetliti jasnom svjetlošću: ono je 
prizma, kojom će se moći analizirati i raščlaniti sve 
čovjekove sposobnosti, jer rastavlja grubu životinjsku 
snagu od čistih zraka uma. 

Ne bih mogao objasniti, kako i zašto opržih prste pri 
prvim koracima ovoga svog putovanja, kad ne bih do 
najmanjih sitnica objasnio čitaocu svoj sistem duše i 
životinje — To metafizičko otkriće toliko utječe na 
moje misli i moje postupke, da bi teško bilo shvatiti 
ovu knjigu, kad ne bih već na početku dao ključ za 
njeno razumijevanje. 

Na osnovi mnogih promatranja uvidio sam, da je 
čovjek sastavljen od duše i životinje. Ta su dva bića 
posve različita, ali toliko uzglobljena jedno u drugo, 
ili jedno na drugo, da se duša mora donekle uzdići nad 
životinju, da ih možemo razlikovati jednu od druge. 

Zapamtio sam od jednoga starog profesora (a toga 
se sjećam samo izdaleka), da je Platon materiju zvao 
drugotnost . To je jako dobro; ali ja bih radije to ime 
dao u prvom redu životinji, koja je priključena našoj 
duši. Jer upravo ona je drugotnost , koja nas tako ne¬ 
obično vuče za nos. Istina, mnogi i mnogi zapažaju, 
da je čovjek dvostruk; ali kažu, da je to zato, što je 
sastavljen od duše i tijela; i onda to tijelo optužuju 
zbog ne znam kakvih stvari, no jamačno neopravdano, 


Put po mojoj sobi 

jer ono nije sposobno ni da osjeća ni da misli. Treba sc 
oboriti na životinju, na to čulno biće sasvim različito 
od duše, pravu samosvojnu jedinku, koja ima svoj po¬ 
seban život, svoj ukus, svoje sklonosti, svoju volju i 
koja se nad druge životinje uzdiže samo time, što je 
bolje odgojena i što ima savršenije organe. 

Gospodo i gospođe, ponosite se svojim umom koliko 
god hoćete; ali budite na oprezu od drugotnosti , oso¬ 
bito, kada ste zajedno. 

Stekao sam nebrojeno iskustava o vezi između ta 
dva raznorodna stvora. Na primjer, jasno sam spoznao, 
da duša može životinju prisiliti na poslušnost, ali da, 
za uzvrat, i životinja veoma često prisili dušu da radi 
protiv svoje volje. U pravilu jedna ima zakonodavnu 
vlast, a druga izvršnu; ali te dvije vlasti često su u su¬ 
protnosti! — Velika je umjetnost genijalnog čovjeka 
znati svoju životinju tako dobro odgojiti, da ona i sa¬ 
ma može djelovati, pa da se duša, oslobođena tog muč¬ 
nog društva, može uzvijati do nebesa. 

To treba objasniti primjerom: 

Kad Čitate knjigu, gospodine, i kad vam kakva mi¬ 
lija misao padne na um, vaša se duša odmah njome po¬ 
zabavi i zaboravlja knjigu, a oči vam nesvijesno i da¬ 
lje prelaze preko riječi i redaka; pročitate stranicu, ali 
je ne shvatite i ne sjećate se, što ste čitali. - To se 
dešava zbog toga, što vaša duša, naredivši svojoj dru¬ 
garici, da joj čita, nije ju obavijestila o kratkoj odsut¬ 
nosti, što će je napraviti; i tako je drugotnost nastavila 
čitati, ali je vaša duša nije slušala. 

POGLAVLJE VII 

A 

^ko vam to nije jasno, evo još jedan primjer: 

Prošlog se ljeta jednoga dana uputih na dvor. Bio 
sam slikao cijelo jutro, pa moja duša, predavši se raz¬ 
mišljanju o slikarstvu, prepusti životinji brigu da me 
dopremi u kraljevsku palaču. 

Kako^je slikarstvo plemenita umjetnost! mišljaše 
moja duša; sretan li je onaj čovjek, koga je ganuo 
pogled na prirodu, a koji ne mora praviti slike, da živi, 
niti slika jedino za razonodu, nego zadivljen krasotom 
lijepoga lica i divnom igrom svijetla, koje se na ljud¬ 
skom licu prelijeva u tisuću boja, nastoji da nam u svo¬ 
jim djelima prikaže uzvišene utiske prirode! Sretan li 
je slikar, kojega ljubav prema prirodi odvlači na sa¬ 
motne šetnje, koji zna na platnu izraziti onaj osjećaj 
tuge, što mu ga ulijeva mrka šuma ili pusto polje! 
Njegova se djela ugledaju na prirodu i iznova je pra¬ 
ve; on stvara nova mora i crne spilje nepoznate suncu: 
na njegov nalog zeleni lugovi izranjaju iz ništavila, 
nebesko se plavilo odrazuje na njegovim slikama, on 
zna uzvitlati zrak i podići oluje. Drugom prilikom 
opet, pruža on oku začarana gledaoca ljupka polja an¬ 
tičke Sicilije: vide se prestrašene nimfe kako pred sa¬ 
tirom bježe kroz trstiku; veličanstveni hramovi dižu 
svoje divno pročelje iznad posvećene Šume, koja ih 
okružuje; mašta se gubi po tihim putovima toga ideal¬ 
nog kraja; plavičasta daljina spaja se s nebom, a čitav 

predio, ogledajući se u vodi mirne rijeke, daje sliku, 
koju nikakav jezik ne može opisati. — Dok je moja 
duša tako razmišljala, drugotnost je išla svojim putem, 
a zna se, kamo je išla! — Mjesto da ode na dvor, ka¬ 
ko je dobila zapovijed, skrenu toliko nalijevo, da je u 
času, kad je moja duša stiže, bila pred vratima gospo¬ 
đe Hautcastelske, na pola milje od kraljevske palače. 

Prepuštam čitaocu, da misli, što bi se dogodilo, da 
je ona sama ušla toj lijepoj gospođi. 

POGLAVLJE VIII 


** ko i jest korisno i ugodno imati dušu toliko slo¬ 
bodnu od materije, da je možemo samu pustiti na put, 
kad nam se učini zgodno, ipak ta sposobnost ima i ne¬ 
zgodnih strana. Ona je uzrok opekline, o kojoj sam 
govorio u prethodnim poglavljima. — Brigu oko pri¬ 
premanja zajutarka obično prepuštam svojoj životinji; 
ona mi isprži kruh i izreže na kriške. Ona odlično 
pravi kavu, a vrlo je često i popije, a da se moja duša 
u to i ne umiješa, osim ako se zabavlja gledajući je kako 
radi; ali to biva rijetko i teško se vrši: jer lako je uz 
kakav mehaničan rad misliti na nešto sasvim drugo; 
ali je neobično teško gledati se, kako radiš, da reknem 
tako; ili, da se izrazim na osnovi svog sistema, upotre¬ 
bni svoju dušu, da motriš kretanje svoje životinje i 
da je gledaš kako radi, a da ne sudjeluješ u poslu. — 
To je najčudnija metafizička majstorija, koju čovjek 
može izvršiti. 

Bio sam položio mašice na žar, da ispržim kruh; a 
nakon nekog vremena, dok mi duša putovaše, jedna se 
zapaljena grana s val ja na ognjište: — moja se jadna 
životinja maši za mašicama, i opržih prste. 

POGLAVLJE IX 


^^adam se, da sam u prethodnim poglavljima do¬ 
voljno razvio svoje misli, da navedem čitaoca na raz¬ 
mišljanje i osposobim ga da i sam štogod otkrije u tom 
sjajnom rudniku: moći će samo da sam sobom bude za¬ 
dovoljan, ako jednog dana nauči, kako će dušu samu 
poslati na putovanje; užici, koje će mu ta sposobnost 
priskrbiti, obilno će ga namiriti za sve quiproquo* y koji 
bi iz toga mogli poteći. Ima li laskavije radosti od one, 
kad možeš raširiti svoje poštovanje toliko, da istodob¬ 
no zauzimaš i nebo i zemlju i podvostručiti, da tako 
rečem, svoje biće? — Nije li čovjekova vječita i nikad 
zadovoljena žudnja povećati svoju moć i svoje spo¬ 
sobnosti, biti ondje, gdje nije, sjećati se prošlosti i ži¬ 
vjeti u budućnosti? — On želi zapovijedati vojskama, 
biti na čelu akademijama; on želi, da ga ljepotice obo¬ 
žavaju, a ako sve to ima, onda čezne za poljima i mir¬ 
noćom i žudi za pastirskom kolibom: njegovi naumi, 
njegove nade neprestano se razbijaju o stvarne nesre¬ 
će vezane za ljudsku prirodu; teško da bi ikada našao 
sreću. Četvrt sata putovanja sa mnom pokazat će mu 
put k njoj. 

Pa što te bijedne brige i tu slavičnost, koja ga mu¬ 
či, ne ostavi drugotnosti? — Dede, jadni nesretniče! 


* Lat. qui pro quo. Nesporazum, koji nastaje, kad se mjesto 
jednoga shvati nešto drugo. 

oapregni se malo i razbij svoju tamnicu, pa s plave vi- 
sine, kamo ću te povesti, sa svemirskih putanja i ne¬ 
beskog svoda gledaj životinju kako se, bačena u svijet, 
sama probija prema bogatstvu i časti; gle, s kolikom 
ozbiljnošću hoda među ljudima: gomila se razmiče iz 
poštovanja i, vjeruj mi, nitko ne će opaziti, da je sa¬ 
ma; posljednja je briga mnoštva, kroz koje šeta. ima 
li ona dušu ili nema, misli li ili ne misli. — Tisuću 
žena punih osjećaja voljet će je i ne primjećujući, da 
je bez duše; ona se dapače i bez pomoći tvoje duše 
može uzdići do najvećeg ugleda i do najvećeg bogat¬ 
stva. — Napokon, ne bih se nikako začudio, kad bi se 
tvoja duša, vrativši se kući s našeg putovanja po ne- 
beskim sferama, nasla u životinji kakva velika gospo¬ 
dina.- 

POGLAVLJE X 

^^emojte misliti, kako — mjesto da održim riječ i 
opisujem putovanje oko svoje sobe — brbljam sada 
koješta, ne bih li se izvukao iz škripca: veoma biste sc 
prevarili, jer ja stvarno putujem; i dok se moja duša, 
povučena u sebe, probijaše zakučastima stramputica- 
ma metafizike — dotle sam ja bio u naslonjaču, u koji 
sam se zavalio tako, da su mu se dvije prednje noge 
uzdigle za dva palca iznad poda; pa njišući se desno 
i lijevo i osvajajući tlo, bijah neprimjetno stigao tik 
do zida. — Na taj način putujem, kad mi se ne žuri. 
— Ruka nesvijesno skinu sliku gospođe Hautcastelske, 
i drugotnost se zabavljaše otiranjem prašine, koja ju 
je pokrivala. — Taj joj rad pružaše mirnu radost, pa 
tu radost osjeti i moja duša, iako bješe izgubljena u 
neizmjernom nebeskom prostoru; jer dobro je pripo¬ 
menuti, da je duša, putujući tako po svemiru, uvijek 
vezana osjetilima nekom tajnom vezom: tako može ne¬ 
smetana u poslovima sudjelovati u tihim radostima 
drugotnosti; ali ako se ta radost poveća do neke odre¬ 
đene točke, ili ako životinja bude zatečena kakvim ne¬ 
očekivanim prizorom, duša se smjesta, brzo poput mu¬ 
nje, nađe na svom mjestu. 

To mi se dogodilo, dok sam čistio sliku . 

Kako je krpa odnosila prašinu i sve više otkrivala 
uvojke zlatne kose i vijenac ruža, kojim bijahu okru¬ 
njeni, moja duša — čak kod sunca, kamo se zanijela 

— osjeti laki drhtaj moga srca i naklono podijeli ra¬ 
dost s njime. Ta radost postade manje neodređena i 
življa, kad krpa jednim zamahom otkri jasno čelo toga 
umiljatog lica; moja duša bješe spremna ostaviti ne¬ 
besa, da uživa gledajući ga. Ali, nalazila se ona na 
Elizejskim poljanama ili slušala koncert kerubina, ne 
bi ondje ostala više ni pola časka, kad njena druga¬ 
rica, sve više se zanimajući za svoj posao, uze vlažnu 
spužvu, koju joj pružiše, i odjednom prođe njome pre¬ 
ko obrva i očiju, preko nosa, preko obraza, preko onih 
usta; ah, bože! srce mi bije — preko brade, preko gru¬ 
di: to bješe stvar jednog trena; učini se, da se cijelo 
lice ponovo rađa i izlazi iz ničega. — Moja se duša 
surva kroz svemir kao zvijezda padalica; nađe drugol ~ 
nost u čarobnom zanosu, koji još poveća svojim sudje¬ 
lovanjem. To neobično i nepredviđeno stanje učini, da 
za me nesta vrijeme i prostor. — Živ j eh jedan čas u 
prošlosti i pomladih se, nasuprot prirodnom redu. Da, 
eto te obožavane žene, to je ona, vidim je gdje se smi¬ 
ješi, sad će progovoriti i reći mi, da me voli. — Ka¬ 
kav pogled! hodi, da te pritisnem na srce, dušo moga 
življenja, drugi moj živote! hodi i podijeli sa mnom 
moju pjanost i moju sreću! — Taj čas bijaše kratak, 
ali bijaše čaroban: hladni razbor ubrzo opet osvoji 
vlast, i za tren oka ostarjeh za cijelu godinu: — srce 
mi je ohlađnjelo sledilo se, i ponovo se nađoh u go¬ 
mili ravnodušnika, što gaze zemljom. 


\ 

POGLAVLJE XI 

N e valja preskakati događaje; zbog žurbe da či- 
taocu priopćim svoj sistem duše i životinje, napustio 
sam opis kreveta prije nego sam smio; kad ga dovršim, 
nastavit ću putovanje ondje, gdje sam ga prekinuo u 
prijašnjem poglavlju. — Samo vas molim, da ne zabo¬ 
ravite, da smo polovinu mene ostavili, gdje drži sliku 
gospođe Hautcastel, sasvim uza zid, četiri koraka od 
pisaćeg stola. Govoreći o svom krevetu, zaboravio sam 
savjetovati svakome, tko to može, neka ima ružičast i 
bijel krevet: poznato je, da boje utječu na naše raspo¬ 
loženje, razveseljujući nas i žalosteći, već prema svo¬ 
jim prelijevima. — Ružičasta i bijela boja posvećene 
su radosti i sreći. — Davši ih ruži, priroda joj je dala 
krunu kraljice cvijeća; a kad nebo želi svijetu navije¬ 
stiti lijep dan, ono o izlasku sunca oboji oblake tim 
ljupkim bojama. 

Jednoga dana mučno se penjasmo strmom stazom: 
dražesna RozaLja iđaše naprijed; njena joj okretnost 
davaše krila: mi je ne mogosmo slijediti. — Najedam- 
put, stigavši na vrh humka, okrene se k nama, da odah¬ 
ne, i nasmija se našoj sporosti. — Možda nikada te 
dvije boje, koje vam upravo hvalim, nisu toliko liko¬ 
vale. — Njeni zažareni obrazi, koraljne usne, blistavi 
zubi, bijeli vrat na zelenoj pozadini zapanjiše svačije 
°či. Moradosmo stati, da je promatramo: ne govorim 
ništa o njenim plavim očima ni o pogledu, što ga je ba- 

čila na nas, jer bih se udaljio od svog predmeta i jer, 
uostalom, na njih mislim što mogu manje.^Dosta mi je, 
što sam dao najljepši primjer, koji se može zamisliti o 
nadmoćnosti ovih dviju boja nad svim ostalima i o 
njihovu utjecaju na sreću ljudi. 

Danas ne ću dalje. O čemu bih mogao raspravljati, 
a da ne bi bilo neukusno? Koja to misao nije izbrisana 
tom slikom? — Ne znam čak, ni kada ću moći nasta¬ 
viti posao. — Ako ga nastavim, i ako mu čitalac želi 
vidjeti kraj, neka se obrati na anđela djelioca misli i 
neka ga moli, da više ne miješa sliku toga humka s 
množinom nepovezanih misli, koje mi baca svaki čas. 

Inače je gotovo s mojim putovanjem. 

POGLAVLJE XII 


humak- 


POGLAVLJE XIII 

T_Jzalud napori; treba odgoditi put pa ostati ovdje 
i protiv moje volje; tu je konaciste. 


) 

POGLAVLJE XIV 

ekao sam, da neobično rado razmišljam u lagod- 
noj toplini ^svoga kreveta i da njegova ugodna boja 
pridonosi užitku, koji u tome nalazim. 

Da priredim sebi to uživanje, naredio sam sluzi, da 
mi^ u sobu uđe pola sata prije vremena, u koje sam od¬ 
lučio ustati. 

Čujem ga kako polako hoda i oprezno nešto pre¬ 
meće po sobi, i slušajući to šušketanje osjećam slast 
dremuckanja: nasladu finu i nepoznatu mnogim lju¬ 
dima. 

Budan si dovoljno, da opaziš, kako nisi posve bu¬ 
dan i da neodređeno računaš, kako je čas poslova I 
briga još u pješčaniku vremena. Moj sluga neprimjet¬ 
no biva sve bučniji; tako je teško suzdržati se! uosta¬ 
lom, on zna, da se kobni čas bliži. — Gleda moj džep¬ 
ni sat pa zvecka privjescima, da me obavijesti; ali ja 
se činim gluh; i da još produžim taj slatki čas, svakoja¬ 
ko se izmotavam 1 gnjavim jadnog čovjeka. Dajem 
mu stotinu prethodnih naloga, samo da dobijem vre¬ 
mena. On vrlo dobro zna, da su ti nalozi, što mu ih 
dajem dosta neraspoložen, samo izgovor, kako bih mo¬ 
gao ostati u krevetu, kao da, tobože, to ne želim. Pre¬ 
tvara se, kao da to ne opaža, i zbog toga sam mu istin¬ 
ski zahvalan. 

Napokon, kad sam iscrpao sva svoja sredstva, on 
dođe na sredinu sobe i ustoboči se ondje skrštenih ru¬ 
ku, potpuno nepomičan. 

Priznat ćete mi, da se moja namjera ne može po¬ 
kuditi duhovitije i obazrivije: stoga se nikada ne opi- 
rem tom bezglasnom pozivu; ispružim ruke, da mu po¬ 
kažem, kako sam razumio, i sjednem. 

Ako čitalac razmisli o vladanju moga sluge, moći 
će se uvjeriti, da u nekim finim stvarima poput ove, 
jednostavnost i zdrav razum beskrajno više vrijede ne¬ 
go najokretnija duhovitost. Usuđujem se tvrditi, da me 
ni najdublja rasprava ne bi navela da se tako sprem¬ 
no dignem iz kreveta kao nijemi poziv g. Joannettija. 

Taj g. Joannetti savršeno je uglađen, a ujedno je 
čovjek, koji je najbolje od svih odgovarao putniku, 
kao što sam ja. Navikao je na česta putovanja moje 
duše pa se nikad ne smije nedosljednosti drugotnosti; 
on njome čak i upravlja ponekad, kad je sama; stoga 
bi se moglo reći, da njome upravljaju dvije duše; kad 
se ona odijeva, na primjer, upozorava me on kretnjom, 
da samo što nije obukla čarape naopako ili kaput prije 
prsluka. — Moja se duša često zabavljala gledajući 
jadnog Joannettija, gdje pod svodovima tvrđave trči 
za ludom drugotnosti , kako bi je obavijestio, da je za¬ 
boravila šešir; a drugi put rupčić. 

Jednoga dana (da li da priznam?) da ne bješe toga 
vjernog sluge, koji je uhvati na stubama, pošla bi ta 
luda na dvor bez mača, samopouzdano kao ceremoni- 
jar, kad nosi svoju palicu. 

POGLAVLJE XV 


£^rži Joannetti, rekoh mu. objesi natrag tu sliku!« 
Pomogao mi je da je oprašim, a o svemu onome, što je 
izazvalo poglavlje o slici, nije imao pojma više nego o 
onome, što se zbiva na mjesecu. On mi je svojom vla¬ 
stitom rukom dodao namočenu spužvu i tim na oko 
ravnodušnim činom učinio je, da mi je-duša u jednom 
času prešla stotinu milijuna milja. Mjesto da sliku 
vrati na mjesto, držao ju je i brisao. — Neka teškoća, 
neko pitanje, koje je trebalo riješiti, davahu mu neobi¬ 
čan izgled, koji zapazih. »No, rekoh mu, šta imaš pri¬ 
govoriti toj slici? — Oh! ništa, gospodine. — Ali ipak?« 
On je postavi uspravno na jednu policu moga pisaćeg 
stola; zatim uzmaknu nekoliko koraka i reče: »Želio 
bih, da mi gospodin objasni, zašto me ta slika uvijek 
gleda, ma u kojem se dijelu sobe nalazio. Jutrom, kad 
pravim krevet, njeno se lice okreće prema meni, a ako 
pođem prozoru, opet me gleda i prati očima. — To 
znači, Joannetti, upitam ga ja, da bi — kad bi moja 
soba bila puna ljudi — ta lijepa gospođa pogledavala 
na sve strane i svakoga u isti mah? — Jest, gospodine. 

— Smiješila bi se svima i svakome baš kao i meni?« 

— Joanetti ne odvrati ništa. — Ja se zavalih u naslo¬ 
njač i prignuv glavu predah se na i ozbiljnijem razmi¬ 
šljanju. — Sad mi je svanulo! Jadni ljubavniče! dok 
se ti dugočasiš daleko od svoje drage, kod koje si mo¬ 
žda već nadomješten, dok upireš oci na njen portret i 

dok umišljaš sebi, da samo tebe gleda (barem sa slike)* 
podmukla slika, nevjerna kao i uzorak, baca pogled 
na sve, što je opkoljava, i smiješi se svima. 

Tu moralnu sličnost ponekih slika i njihovih uzora¬ 
ka još nije primijetio nijedan filozof, nijedan slikar, 
nijedan promatrač. 

Idem od otkrića do otkrića. 


^ 'Put po mojoj »obi 

POGLAVLJE XVI 


Joannetti jednako stajaše očekujući razjašnjenje, 
koje je zatražio. Izvukoh glavu iz nabora svog »putnog 
kaputa«, kamo sam je bio zabio, da ^o m loj volji raz¬ 
mišljam i da se oporavim od maloprijašnjih tužnih mi¬ 
sli. »Zar ne vidiš, Joannetti, rekoh mu nakon časka 
šutnje i okrenuvši naslonjač prema njemu, zar ne vi¬ 
diš, da se svjetlosne zrake — budući da je slika ravna 
površina, — odbijaju od svake točke te površine . . .?« 
Joannetti na to moje tumačenje razrogači oči i malo 
zinu: ta dva pokreta ljudskog lica najavljuju, kako 
veli čuveni Le Brun, posljednji stupanj začuđenja. Ta¬ 
kvu je raspravu bez sumnje poduzela moja životinja; 
jer moja duša znadijaše da Joannetti nema ni pojma, 
što je ravna površina, a još manje, što su svjetlosne 
zrake: kad me neobična raširenost njegovih kapaka 
dovela k svijesti, zabih ponovo glavu u ovratnik svog 
putnog kaputa, i zabih je toliko, da sam je gotovo pot¬ 
puno sakrio. 

Odlučio sam ručati na tom mjestu: jutro bijaše 
veoma poodmaklo, i još jedan korak oko moie sobe bio 
bi odložio ručak do noći. Spuznuh na kraj naslonjača 
i stavivši oba stopala na kamin, strpljivo sam čekao na 
jelo. — Vrlo je ugodan taj stav: bilo bi, vjerujem, pri¬ 
lično teško naći kakav drugi, koji bi ujedinjavao toliko 
prednosti i koji bi bio tako prikladan za odmaranje, 
neizbježivo na dugom putovanju. 

Rozina, moja vjerna kujica, u takvoj prilici uvijek 
dođe i vuče me za skutove moga kaputa, ne bih li je 
uzeo na krilo; ona nalazi posve uredan i jako ugodan 
ležaj tu na vrhu kuta, što ga prave dva dijela moga ti¬ 
jela: slovo V odlično predočuje moj položaj. Rozina 
sama skoči na me, ako je na vrijeme ne uzmem drage 
volje. Često je nađem na krilu, a ne znam ; kako je ova¬ 
mo prispjela. Ruke mi se same namjeste tako, da joj 
bude ljepše, bilo zato, što ima neke naklonosti između te 
umiljate životinje i moje, bilo posve slučajno; — no ja 
nikako ne vjerujem u slučaj, u taj tužni sistem, — u tu 
riječ, koja ne znači ništa. — Radije bih povjerovao u 
magnetizam*; radije bih povjerovao u martinizam**. 

— Ne, ne bih u to nikada povjerovao. 

Veza između te dvije životinje toliko je stvarna, da 
— kad metnem noge na kamin — jedino iz rastrese- 
nosti, kad je sat ručka još dalek i kad uopće ne mi¬ 
slim na sastanak. Rozina ipak, videći taj pokret, ma¬ 
šući lagano repom, odaje veselje, što ga osjeća; oba- 
zrivost je zadržava na njenu mjestu, a drugotnost, koja 
to vidi, zahvalna joj je za to: iako su obje nesposobne 
da razmišljaju o uzroku, koji to izaziva, među njima 
tako nastaje bezglasni razgovor, neka vrlo ugodna čul¬ 
na veza, a to nikako ne možemo pripisati slučaju. 


* Njem. liječnik F. A. Mesmer (1734.—1815.) iznio je teo¬ 
riju o životinjskom magnetizmu, preko kojega zvijezde, zemlja i 
ljudi utječu jedni na druge i koji ima ljekovitu moć. 

** Mistično-idealistička mutna nauka, koju je smislio Louis- 
Claude de Saimt-Martin (1743.—1903.), a koja teorijom o svijetu 
kao emanaciji Riječi pobija materijalizam. 

POGLAVLJE XVII 


-^^emojte m i prigovarati, što sam do sitnica opširan; 
to je običaj putnika. Kad pođu da se popnu na Mont- 
Blanc, kad idu posjetiti široki otvor Empedoklove grob¬ 
nice, nikad ne propuštaju opisati ni najbeznačajnije 
okolnosti: broj ljudi, broj mazga, kakvoću namirnica, 
izvrstan tek putnika, čak i kriv korak jahaćih životinja, 
sve je to brižno registrirano u dnevniku za pouku sje¬ 
dilačkom svemiru. Po tom načelu odlučio sam govoriti 
o mojoj dragoj Rozini, miloj životinji, koju volim s pra¬ 
vom ljubavlju, i posvetiti joj cijelo jedno poglavlje. 

Kroz šest godina, otkako živimo zajedno, među na¬ 
ma se nije pojavila ni najmanja hladnoća, ili ako je i 
nastala kakva prepirčica između mene i nje, prizna¬ 
jem otvoreno, da je najveća krivica bila uvijek na me¬ 
ni, i da je Rozina vazda načinila prve korake, da se 
pomirimo. 

Kad je svečeri ukorim, povuče se tužno i bez rogo- 
borenja: a sutradan u zoru smjerno sjedi kraj moga 
kreveta; i na najmanju kretnju svoga gospodara, na 
najmanji znak, da sam budan, brzim udarcima repa po 
noćnom stoliću najavljuje, da je tu. 

Pa zašto bih kratio svoju ljubav tome dragom stvo¬ 
renju, koje me nikad nije prestalo voljeti, otkada smo 
počeli zajednički život. Sjećanje bi me izdalo, kad bih 
stao nabrajati ljude, koji su se za me zanimali pa me 
i zaboravili. Imao sam nekoliko prijatelja, više ljubav¬ 

nica, mnoštvo veza, još više poznanstava; — a sada 
nisam više ništa za sav taj svijet, koji mi je zaboravio 
i samo ime. 

A koliko uvjeravanja, koliko li ponuda za usluge! 
Mogao sam računati na njihov imutak, na njihovo vje¬ 
čito i bezgranično prijateljstvo! 

Moja draga Rozina, koja mi nije nikad ponudila 
uslugu, čini mi najveću uslugu, koja se može načiniti 
čovjeku: voljela me nekada i voli me još i danas. Sto¬ 
ga, ne bojim se kazati, ja nju volim jednim dijelom 
onoga čuvstva, koje osjećam prema prijateljima. 

Pa recite, što vam drago. 


37 



POGLAVLJE XVIII 

Ostavili smo Joannettija iznenađena i nepomična 
preda mnom, gdje čeka kraj uzvišenog tumačenja, sto 
sam počeo. 

Kad vidje, kako ponovo zabih glavu u kućni halje- 
tak dovršivši tako obrazlaganje, nije ni časka posum¬ 
njao, da zapeh zbog toga, što nisam imao dokaza, i 
da me je, prema tome, porazio teškoćom, koju mi je 
postavio. 

Unatoč nadmoći, koju je tako zadobio 1 nada mnom. 
on nije osjetio ni najmanje oholosti te nije ni tražio, 
da se okoristi svojom "prednošću. — Nakon časka šut¬ 
nje uze sliku i objesi je na mjesto pa se udalji tiho na 
prstima. Vjerojatno je osjećao, da je njegova nazoč¬ 
nost kao neko poniženje za me, i obazrivost mu šanu, 
neka se povuče, a da ja to ne opazim. — Njegovo me 
vladanje u toj prilici živo ganu, i on još više omili 
mom srcu. Omiljet će bez sumnje i čitaocu; a ako još 
ima koga, tko ga ne će zavoljeti, ni pošto pročita iduće 
poglavlje, tome je nebo nesumnjivo dalo kameno srce. 

POGLAVLJE XIX 

I)ovraga! rekoh mu jednoga dana, već vam treći 
put govorim, da mi kupite četku! Praznoglavče, bukva¬ 
ne!« On ne odvrati ni riječi: nije ni sinoć ništa odgo¬ 
vorio na sličnu uvredu. »Tako je točan!« mislio sam; 
ništa nisam shvaćao. »Idite po kakvu krpu, da mi oči¬ 
stite cipele« — rekoh mu ljutito. Kad je otišao, poka- 
jah se, što sam tako osoran prema njemu. Bijes mi se 
posve utiša, kad vidjeh, kako brižno nastoji oprašiti 
cipele, a da mi se ne dotakne čarapa: prislonih ruku 
na nj u znak pomirenja. »Št-o, pomislih tada, zar ima 
ljudi, koji za novac čiste blato s tuđih cipela?« Ta ri¬ 
ječ »novac« bijesnu, a meni sinu u pameti. Sjetih se 
odjednom, da ga već dugo nisam dao momku. »Joan- 
netti, rekoh mu povukavši nogu, imate li novaca?« 
Jedva primjetljiv osmijeh opravdanja zatitra mu na 
usnama, kad ga to zapitah. »Ne, gospodine, već osam 
dana nemam ni pare; sav svoj novac potrošio sam za 
vaše sitne potrebe.« — »A četka? To je sigurno zato 9 * 
On se opet nasmiješi. Mogao je reći svome gospodaru: 
»Ne, nisam nikakav praznoglavac, nikakav bukvan, ka¬ 
ko ste grubo rekli svome vjernom sluzi. Vratite mi 23 
funte 10 sua i 3 novčića, pa ću vam kupiti četku.« Ra¬ 
dije je pretrpio nezasluženu surovost, nego da gospo¬ 
daru natjera crvenilo u lice zbog njegove srdžbe. 

Nebo ga blagoslovilo! Filozofi! kršćani! jeste li 
pročitali? 

»Evo, Joannetti, rekoh mu, evo, trči i kupi četku.« — 
»Ali gospođine, zar ćete tako ostati s jednom cipelom 
bijelom, a drugom crnom?« — »Idi, kažem ti, kupi Čet¬ 
ku; pusti, pusti tu prašinu na mojoj cipeli.« On izađe; 
ja uzeh krpu i pomno očistih lijevu cipelu, na koja 
spustih suzu pokajanja. 

POGLAVLJE XX 


im 


7 . 

Židovi moje sobe ukrašeni su reprodukcijama i sli¬ 
kama, što je neobično poljepšava. Od svega bih srca 
želio prikazati ih čitaocu jednu za drugom, da ga za¬ 
bavim i razonodim putem, što ga još imamo prijeći, 
dok stignemo do pisaćeg stola; ali jasno prikazati sliku 
jednako je moguće kao načiniti nečiji portret prema 
opisu. 

Koliko li bi samo uzbuđenje osjetio, na primjer, 
promatrajući prvu sliku, na koju padne pogled. — Vi¬ 
dio bi na njoj nesretnu Šarlotu kako drhtavom rukom 
briše Albertov pištolj*. — Na njenu se licu odrazuju 
crne slutnje i svi užasi ljubavi bez nade i utjehe, dok 
se hladni Albert opkoljen torbama zapisnika i razno¬ 
vrsnih starih papira okreće hladno, da zaželi sretan put 
prijatelju. Koliko li sam puta došao u iskušenje da 
razbijem staklo, što pokriva tu reprodukciju, da otrg¬ 
nem toga Alberta od njegova stola, da ga raskomadam, 
zgazim nogama! Ali će ipak preostati i suviše Alberta 
na ovom svijetu. Koji osjećajan čovjek nema svoga, s 
kojim je prisiljen živjeti i o koga se izljevi duše, slat¬ 
ka ganuća srca i polet mašte lome kao valovi o stije- 
nje? Sretan je, tko nađe prijatelja, čije mu srce i duh 
odgovaraju; prijatelja, koji se s njim druži zbog pod- 


* Aluzija na scenu iz Goetheova IVerthera (g. 1774.). 

udarnosti ukusa, osjećaja i znanja; prijatelja, kojega 
ne muči slavičnost i koristoljublje; — kojemu je milija 
sjena kakva stabla nego sjaj dvora! Sretan je onaj, 
tko ima prijatelja! 

POGLAVLJE XXI 

Imao sam jednoga, smrt mi ga uze; uze ga na po¬ 
četku njegova života, u času, kad je njegovo prijatelj¬ 
stvo postalo nasušna potreba mojega srca. — Mi se 
uzajamno pomagasmo u mučnim ratnim poslovima; 
obojica srno upotrebljavali jednu lulu; pili smo iz iste 
čaše; spavali pod jednim šatorom, i u našim jadnim 
prilikama mjesto, gdje zajedno življasmo, bijaše nam 
zajednička domovina. Vidio sam ga izložena svim opa¬ 
snostima rata, i to jednog užasnog rata. — Smrt nas je, 
činilo se, štedjela jednog radi drugoga: ona je sto puta 
razbacivala svoje strelice svuda oko njega ne dohva¬ 
tivši ga; no to bijaše samo zato, da mi njegov gubi¬ 
tak bude bolniji. Zveket oružja, zanos, koji obuzima 
dušu pred opasnošću, spriječili bi možda, da mi nje¬ 
govi krikovi prodru do srca. — Njegova bi smrt bila 
korisna za zemlju i kobna za neprijatelja; — manje bih 
ga žalio. *— Ali izgubiti ga usred ugodna zimovanja! 
vidjeti ga kako izdiše na mojim rukama, u času, kad se 
činio nabijen zdravljem, u času kad naše prijateljstvo u 
odmoru i mirovanju postade još prisnije!—Ah! nikad 
se zbog toga ne ću utješiti! A njegova uspomena živi 
još samo u mom srcu: nje više nema među onima, koji 
ga okruživahu i koji ga nadomjestiše; ta mi pomisao 
njegov gubitak čini još mučnijim. Priroda, isto tako 
ravnodušna prema udesu pojedinaca, opet oblači svoju 
sjajnu proljetnu haljinu i kiti se svom svojom ljepo- 

tom oko groblja, u kojem on počiva. Drveće je olistalo 
i isprepleće granje; ptice pjevaju u krošnjama; pčele 
zuje po cvijeću; u tom prebivalištu smrti sve odiše ra¬ 
došću i životom: — a podvečer, dok mjesec šija na 
nebu, i dok ja snatrim kraj toga tužnog mjesta, slušam 
cvrčka gdje skriven u travi, koja je porasla na grobu 
moga prijatelja, neumorno cvrči svoju veselu pjesmu. 
Neprimjetna propast bića i sve nesreće čovječanstva 
ništa ne znače u velikoj cjelini. — Smrt ljudskog bića, 
koje izdiše okruženo očajnim prijateljima, i smrt jed¬ 
nog leptira, kojega u cvijetnoj čaški ubija hladan ju¬ 
tarnji zrak t u toku prirode dva su jednako vrijedna 
događaja. Čovjek je samo prikaza, sjena, para, koja se 
gubi u zraku .. . 

Ali praskozorje se već bijeli na nebu; crne misli, 
što me muče, nestaju s noću, a nada se ponovo rađa u 
mome srcu. — Ne, onaj, koji istok obasjava tom svje¬ 
tlošću, nije ga rasvijetlio mojim očima zato, da me 
ubrzo zagnjuri u tamu ništavila, onaj, koji je raširio 
taj neizmjerni vidik, onaj, što je podigao te goleme 
gore, kojima sunce pozlaćuje snježne vrhove, jest onaj, 
koji je mojemu srcu naredio da kuca, a mojemu duhu 
da misli. 

Ne, moj prijatelj nije otišao u ništa; ma kakva bila 
ograda, što nas dijeli, opet ću ga vidjeti. — Moja na¬ 
da nije osnovana na nekom silogizmu. — Let kakve 
bube, koja prolijeće zrakom, dosta je, da me uvjeri; a 
često pogled na polje, svjež miris zraka i neka nezna¬ 
na draž, što se širi oko mene, podiže moje misli toliko, 
da mi neoboriv dokaz besmrtnosti prodire u dušu i svu 
je obuzima. 

POGLAVLJE XXII 

T 

A o je poglavlje, što ga upravo napisah, dugo mi se 
već nametalo peru, a neprestano sam ga odbacivao. 
Bio sam se zavjerio, da ću u ovoj knjizi pokazati samo 
veselu stranu svoje duše; ali se taj naum izjalovio kao 
i toliko drugih; nadam se, da će mi osjećajan čitalac 
oprostiti, što sam mu izmamio nekoliko suza; a ako 
tkogod misli, da sam zaista mogao izostaviti to tužno 
poglavlje, taj ga može u svom primjerku istrgnuti, pa 
i cijelu knjigu baciti u vatru. 

Zadovoljan sam, ako je blisko tvom srcu, moja 
draga Jenny, tebi, najboljoj i najmilijoj ženi; najbo¬ 
ljoj i najmilijoj sestri; ovo djelo posvećujem tebi; ako 
mi ga ti odobriš, odobrit će ga sva osjećajna i meka 
srca; ako ti oprostiš ludosti, koje mi kad kad izmaknu, 
onda se ne bojim ocjenjivača cijelog svijeta. 

POGLAVLJE XXIII 

R-eći ću samo riječ o susjednoj slici: 

To je obitelj nesretnoga Ugolina, koja umire od 
gladi; oko njega: jedan sin mu nepomično leži do no¬ 
gu, a ostali pružaju prema njemu oslabjele ruke i tra¬ 
že kruha, dok nesretni otac, naslonjen o tamnički stup, 
ukočena i divlja pogleda, nepomična lica ■— pun straš¬ 
noga mira, što ga daje posljednji stupanj očajanja 
umire odjednom i svojom smrću i smrću svoje djece 
te trpi sve, što ljudsko biće može trpjeti/ 5 " 

Hrabri viteže od Assasa* **, eto izdišeš pod stotinu 
bajuneta zbog hrabrosti, zbog junaštva, kojega danas 
više nema! 

I ti, nesretna crnkinjo, što plačeš pod palmama! ti, 
koju neki okrutnik, koji bez sumnje nije bio Englez, 
izdade i napusti; — što da kažem? ti, koju on nesmi- 

* Ugolin della Gherardesca, tiranin u Piši u 13. stoljeću. 
Neprijatelji ga zavjerom zbace s vlasti i zatvore sa svom djecom 
u tamnicu, a ključeve bace u rijeku Amo, i tako osude na smrt od 
gladi. Ugolin je umro posljednji pokušavši se prije toga nahra¬ 
niti mesom svoje djece. — Taj je motiv obradio Dante, a po nje¬ 
mu mnogi slikari, među kojima Stradanus Jean (1536.—1600.), 
Joshua Reynolds (1723.—1792.), Pietro Benvenuti (1769.—1844.) 
i Luigi Sabotelli (1772.—1829.). 

** Legenda kaže, da je u bitki kod Clostercampa (1760.) fran¬ 
cuski oficir Louis chevalier d’Assas pavši u neprijateljsku zasjedu 
stao vikati, da upozori drugove. Stoga su ga neprijatelji odmah 
proboli bajunetima. 

ljeno prodade kao prostu ropkinju unatoč tvojoj lju¬ 
bavi i tvojoj službi, unatoč plodu njegove nježnosti, 
koji nosis na grudima, — ne ću proći pored tvoje sli¬ 
ke, a da ne odam dužnu počast tvojoj osjećajnosti i 
tvojoj nesreći! 

Stanimo čas pred ovom drugom slikom: to je mlada 
pastirica, koja potpuno sama pase ovce na vrhuncima 
Alpa: sjedi na starom oborenom deblu jele, što ga zi¬ 
me pobijelise; noge su joj pokrivene širokim lišćem 
čuperaka ljepike, čiji se ljubičast cvijet diže nad nje¬ 
zinom glavom. Despik, majčina dušica, šumarica, ki- 
cice, raznovrsno cvijeće, koje teškom mukom uzgajaju 
u našim staklenicima i vrtovima, a koje na Alpama 
raste u svoj svojoj prirodnoj ljepoti, čini divan sag, 
po kojemu lutaju njezine ovce. — Ljtjpka pastirice, 
reci mi, gdje se nalazi taj sretni kutak zemlje, u ko¬ 
jem ti stanuješ? iz koje si daleke ovčarnice otišla rano 
u zoru? — Ne bih li mogao doći onamo, da živim s to¬ 
bom? — Ali, jao! slatki mir, u kojem uživaš, ubrzo će 
biti narušen: demon rata, nezadovoljan pustošenjem 
gradova, naskoro će unijeti nered i užas u tvoje sa¬ 
motno skrovište. Vojnici se već približuju; vidim ih 
kako se penju s brda na brdo i primiču oblacima. — 
Topovska rika čuje se u visokom boravištu grmljavine. 
— Bježi pastirice, goni stado, sakrij se u najudaljenije 
pećine: nema više mira na ovoj tužnoj zemlji. 

POGLAVLJE XXIV 

N e znam, kako mi se to događa; od nekog vremena 
moja poglavlja svršavaju nekako tužno. Počinjući ih, 
uzalud upravljam pogled na koji ugodan predmet, — 
uzalud se ukrcam u tišini, ubrzo doživim oluju, koja 
me zanese u stranu. — Da dovršim to uzbuđenje, koje 
mi ne da da budem gospodar svojih misli i da utišam 
kucaje svoga srca, što ga uzrujaše tolike ganutljive 
slike, ne vidim drugog lijeka nego učenu raspravu. — 
Da, stavit ću taj komad leda na svoje srce. 

A ta će rasprava biti o slikarstvu; jer se o sasvim 
drugom predmetu ne može raspravljati. Ne mogu pot¬ 
puno sići s točke, na koju sam se maločas uspeo: uo¬ 
stalom, to je predmet, o kojemu neprestano mislim.* 

Htio bih, onako usput, kazati nekoliko riječi o ve¬ 
ćoj vrijednosti jedne od dviju lijepih umjetnosti: sli¬ 
karstva ili muzike; da, hoću da nešto metnem na vagu, 
pa bilo to samo zrno pijeska, atom. 

Kaže se u korist slikara, da on iza sebe nešto osta¬ 
vlja; njegove će ga slike nadživjeti i ovjekovječiti nje¬ 
govu uspomenu. 

Odgovara se, da i skladatelji ostavljaju opere i 
koncerte; — no muzika je podvrgnuta modi, a slikar- 

* C’est le dada de mon oncle Tobie. To je aluzija na hobby- 
horse (drveni konjić) ujaka Tobije iz Sternova romana Tristan 
Shandy. Igru riječi je teško prevesti, jer hobby-horse, le dada, 
znači i igračku i fiksnu ideju. 

stvo nije. — Muzički sastavci, koji raznježavahu naše 
djedove, smiješni su za današnje ljubitelje muzike pa 
ih uklapaju u komične opere, da nasmiju unuke onih, 
koje su nekada znali ganuti do suza. 

Rafaelove slike očarat će naše potomstvo, kao što 
su zadivljavale naše pretke. 

Eto, to je moje zrno pijeska. 


I 

4 Pat po mojoj sobi 

POGLAVLJE XXV 


A što se mene tiče, reče mi jednoga dana gospođa 
Hautcastelska, što se Cherubinijeva ili Gimarosina 
muzika razlikuje od muzike njihovih prethodnika.'’ — 
Što zato. ako me stara muzika tjera na smijeh, samo 
ako me nova ugodno dira? - Zar je za moju sreću 
baš potrebno, da moje radosti nalikuju na radosti mo¬ 
je šukun-bake? Što mi pričate o slikarstvu? o umjet¬ 
nosti, koju uživa vrlo tanak sloj ljudi, dok muzika oča¬ 
rava sve, što živi?« 

Ovoga trena baš ne znam, što bi se moglo odgovo¬ 
riti na tu primjedbu, koju ne očekivah počinjući ovo 

poglavlje. . 

Da sam je predvidio, ne bih se možda ni nakanio 
na ovu raspravu. Nemojte misliti, da su to izmotavania 
jednog muzičara. Na poštenu riječ ja to nisam; — ne, 
ja nisam muzičar; svjedok su mi nebo i svi om, koji su 
čuli, kako sviram na violini. 

Ali ako i pretpostavimo, da je vrijednost obiju 
umjetnosti jednaka, ne treba odmah po vnjednos i 
umjetnosti zaključivati o vrijednosti umjetnika. — 
Nađe se djece, koja na klavsenu sviraju kao veliki 
majstori; nikad se nije našao slikar od avanaest godi¬ 
na. Slikarstvo osim ukusa i osjećaja zahtijeva i misao 

»~Saivador Chembini, (1760.-1841.), Domeni«. Cimam** 
(1749.—1801.). 

nu glavu, bez koje muzičari mogu biti. Svaki dan vi¬ 
dimo ljude bez glave i bez srca kako iz violine, iz 
harfe vuku čarobne zvukove. 

Ljudska se životinja može naučiti da svira na klav¬ 
senu, a kad je poučava dobar učitelj, duša može po 
miloj volji putovati, dok prsti nesvijesno sami od sebe 
izvlače zvukove, u kojima ona u opće ne sudjeluje. — 
Nasuprot, ni najjednostavnija stvar na svijetu ne bi 
se mogla naslikati, a da duša ne upotrebi sve svoje 
sposobnosti. 

Kad bi netko, međutim, stao u muzici razlikovati 
komponiranje i sviranje, priznajem, da bi me malo 
zbunio. Jao! kad bi svi sastavljači rasprava bili iskre¬ 
ni, sve bi one ovako svršavale. Počinjući razmatranje 
nekog pitanja, ljudi obično uzimaju dogmatičan ton, 
jer su se potajno odlučili, kao što sam se i ja stvarno 
odlučio za slikarstvo unatoč mojoj himbenoj nenristra- 
nosti; ali rasprava otkriva prigovor, — i sve svršava 
sumnjom. 

POGLAVLJE XXVI 


Sada, kada sam miran, pokušat ću da bez uzbuđe¬ 
nja govorim o dva portreta, koji dolaze poslije slike 
Alpske pastirice. 

Rafael! Naslikati tvoj portret mogao si samo ti. 
Tko bi se drugi usudio poduzeti to? — Tvoje otvoreno, 
osjećajno, umno lice najavljuje tvoj karakter i tvoj 
genij . . . 

Da ugodim tvojoj sjeni, smjestio sam pored tebe 
sliku tvoje miljenice, od koje će ljudi svih stoljeća 
vječito tražiti račun za uzvišena djela, bez kojih je 
ostala umjetnost zbog tvoje prerane smrti. 

Kad promatram Rafaelov portret, osjećam se pun 
gotovo vjerskog poštovanja prema tom velikom čovje¬ 
ku, koji je u cvijetu svoje mladosti nadmašio svu an¬ 
tiku, čijim se slikama dive i nad njima očajavaju mo¬ 
derni slikari. — Moja duša diveći mu se osjeća neku 
srdžbu prema onoj Talijanki, koja je više voljela 
svoju ljubav nego svoga ljubavnika i koja je u njego¬ 
vim grudima ugasila tu nebesku luč, taj božanski 
genij. 

Nesretnice? zar nisi znala, da je Rafael najavio 
sliku bolju od Preobraženja? — Zar nisi znala, da si 
u zagrljaju stezala miljenika prirode, oca zanosa, uz¬ 
višena genija, boga? 

^ a v tak ° razmišlja, njena drugarica, pa- 
z j vo gledajući čarobno lice te kobne ljepote, osjeća 
se spremna da joj oprosti Rafaelovu smrt 

duša P ri fovara zbog te lude slabosti, 
« fj.il ■ U rt ~ I ^ m J eđu te dvije gospođe razvija se 
u takvim prilikama jedinstven razgovor, koji prečesto 

~ k0rist zl °S Principa, koji ćemo razmotriti u 
nekom drugom poglavlju. 

POGLAVLJE XXVII 


R eprodukcije i slike, o kojima ^ gl 

rio, izblijede i nestt^’f'^^Sreggfova i cijele tali- 
ku: besmrtna djela Rafaelova, ^ 0 "^ dbu J Stoga j e 

janske škole ne bi podnij r j£ uvu kad god nekim 

uvijek zadržavam zaArap kao mnom; , 

radoznalcima P™za krasnu s liku pokazujem 

jamčim vam, da otka p • t kim ljudima, umjet- 

di 7 a ČtT r r“ B ao pokali, g ospo d o; 

M oSe£7Ua7^ ; 

-»•- sto - koioi 

nema što da se prigovara. 

a, n *u /. ete se bez sumnje u tome, da njega treba 

^ 0 • or>itn«t kraia po kojemu se setam. 

smatrati za znamenitost kraja, po j . 

^ tis " ć ” - 


54 


nimljivih misli, tisuću opažaja, koji ga čine korisnim 
i dragocjenim predmetom. 

Vi, koje je ljubav držala ili još drži u svojoj vlasti, 
znajte, da ona pred ogledalom oštri svoje strelice i 
smišlja svoje muke; tu ona uvježbava svoje radnje, 
proučava svoje kretnje, unaprijed se priprema za rat, 
koji želi objaviti; tu se vježba slatkim pogledima, umi- 
ljatosti lica, znalačkom mrgođenju, kao što se glumac 
vježba sam pred sobom, prije nego se pokaže gledaoci¬ 
ma. Uvijek nepristrano i iskreno ogledalo odrazuje 
u oči gledaocu i ruže mladosti i staračke bore ne ku- 
deći nikoga niti obasipajući hvalom. — Od svih sa¬ 
vjetnika velikih ono im jedino neprekidno govori 
istinu. 

Zbog te sam prednosti zaželio, da se pronađe neko 
moralno ogledalo, u kojem bi se svi ljudi mogli vidjeti 
sa svojim manama i svojim vrlinama. Smišljao sam već, 
da nekoj akademiji predložim i nagradu za to otkriće, 
ali nakon zrela razmišljanja uvjerih se u beskorisnost 
toga. 

Avaj! čovjek tako rijetko spozna ružnoću i razbije 
ogledalo! Uzalud se oko nas ogledala umnožavaju i 
geometrijski točno odrazuju svijetlo i istinu: u času, 
kad zrake treba da nam udu u oko i oslikaju nas kakvi 
jesmo, umetne samoljublje između nas i naše slike svoju 
varljivu prizmu i prikaže nam božanstvo. 

A od svih prizama, koje su ikada postojale, sve od 
prve, koja izađe ispod ruku besmrtnoga Newtona, ni¬ 
jedna nije imala toliku moć lomljenja i nijedna nije 
stvorila tako ugodnih i tako živih boja kao prizma 
samoljublja. 

Dakle, kad obična ogledala uzalud objavljuju isti¬ 
nu i kad je svaki zadovoljan svojim licem; kad ona 
ne mogu ljudima dokazati njihove tjelesne nedostatke. 

čemu bi služilo moralno ogledalo? Malo bi se ljudi u 
njega ogledavalo, a nitko se ne bi spoznao — izuzevši 
filozofe. — Pa i u to pomalo sumnjam. 

Ocijenivši pravu vrijednost ogledala, nadam se, da 
me nitko ne će kuditi, što ga stavih iznad svih slika 
talijanske škole. Žene, kojih ukus ne može biti kriv i 
kojih odluka mora sve urediti, obično bace prvi pogled 
na tu sliku, kad ulaze u neki stan. 

Tisuću sam puta vidio žene, pa čak i neke mladiće* 
kako na zabavi zaboravljaju na svoje drage i dragane* 
na ples i na sve radosti zabave pa s vidljivim zadovolj¬ 
stvom promatraju tu čarobnu sliku — i kako je usred 
najživlje kadrilje počaste ponekim pogledom. 

Tko bi mu dakle mogao osporavati mjesto, koje mu 
dadoh među remek-djelima Apolovih* nasljednika. 


* Slavan grčki slikar iz IV. st. prije naše ere. 

POGLAVLJE XXVIII 

S 

tigoh napokon sasvim blizu moga pisaćeg stola; 
dapače, pruživši ruku, mogao sam mu već dotaknuti 
najbliži ugao, kad je zaprijetila opasnost, da propadne 
plod svega moga rada i da izgubim život. — Morao 
bih prešutjeti nesreću, koja me zadesila, da ne obeshra¬ 
brim putnike; ali tako se teško prevrnuti u kolima, ko¬ 
jima se služim, da morate priznati, kako treba biti do 
krajnosti nesretno stvorenje — tako nesretno kao što 
sam ja, pa zapasti u sličnu pogibao. Nađoh se pružen 
po zemlji potpuno izvrnut i prevrnut; i to tako brzo, 
tako nenadano, da bih gotovo posumnjao u svoju ne¬ 
sreću, kad mi brujanje u glavi i oštra bol u lijevom 
ramenu ne bi nepobitno dokazivali njenu istinitost. 

lo je opet bila nespretnost moje polovice. — Pre¬ 
strašena glasom nekog siromaha, koji iznenada zatraži 
na mojim vratima milostinju, i Rozininim lajanjem, 
ona je naglo obrnula naslonjač, prije nego je duša stiže 
obavijestiti, da odostraga nema uzda; trzaj je bio tako 

jak da se moja kola nađoše posve izvan težišta te se 
svalise na me. 

To je, priznajem, prilika, u kojoj bih se najviše 
morao zaliti na svoju dušu; jer, umjesto da joj bude 
zao zbog njene nenazočnosti i da kori svoju drugaricu 
zbog njena pada, ona se toliko zaboravila, da je osje¬ 
tila najzivotinjskiju mržnju i uze psovati toga nedužnog 
siromaha. »Dangubo, prihvati se posla«, reče mu (tim 

groznim povikom, što ga pronađoše škrti i okrutni bo¬ 
gataši!) »Gospodine, reče on, da me gane, ja sam iz 
Ghamberyja ... — To gore za tebe. — Ja sam Jakov; 
mene ste viđali na selu; gonio sam ovce na pašu ... — 
Šta ćete ovdje?« Duša mi se poče kajati zbog surovosti 
mojih prvih riječi. — Čini mi se čak, da se ona zbog 
njih pokajala još prije, nego ih je izustila. Upravo kao 
kad u trku naiđemo na kakav jarak ili kaljužu, vidimo 
ga, ali nemamo vremena izmaknuti mu. 

Rozina me privede zdravom razumu i kajanju; ona 
je prepoznala Jakova, koji je često s niom dijelio 
kruh, i svojim mu umiljavanjem pokazivaše, da ga se 
sjeća i da mu je zahvalna. 

Međutim je Joannetti skupio ostatke ručka, koji 
bijahu određeni za njega, i dade ih bez oklijevanja Ja¬ 
kovu. 

Siromašni Joannetti! 

I tako putujući, primam od moga sluge i od moga 
psa pouke iz filozofije i čovječnosti. 


POGLAVLJE XXIX 

P 

rije nego pođem dalje, htio bih uništiti sumnju, 
koja bi se mogla uvući u duh mojih čitalaca. 

Ne bih ni za što na svijetu želio biti osumnjičen, da 
sam ovo putovanje poduzeo samo zato, što ne znadijah, 
šta bih radio, i na neki način silom prilika: evo izjavlju¬ 
jem i kunem se svim, što mi je drago, da sam ga kanio 
poduzeti davno prije događaja, koji me stao slobode 
četrdeset i dva dana. To prisilno mirovanje bijaše mi 
samo prilika, da prije pođem na out. 

Znam, da će se ovo nepotrebno uvjeravanje uči¬ 
niti nekim sumnjivo; — ali znam i to, da sumnjičavci 
ne će čitati ovu knjigu; — dosta su zabavljeni sami 
sobom i svojim prijateljima; oni imaju mnogo drugih 
poslova: — a dobri će mi ljudi vjerovati. 

Međutim priznajem, da bih volio poduzeti ovo pu¬ 
tovanje u koje drugo doba, koje bih sam izabrao, me¬ 
sopust radije nego korizmu: ipak, filozofsko umovanje, 
koje mi dođe s neba, mnogo mi je pomoglo da podne¬ 
sem, što sam lišen veselja, kojih u Torinu"' u tim buč¬ 
nim i živim danima ima sva sila. Sasvim je sigurno, 
govorio sam sebi, da zidovi moje sobe nisu tako divno 
okićeni kao zidovi koje plesne dvorane: tišina moje 
kabine manje vrijedi od ugodne buke muzike i plesa; 

* Tada prijestolnica Piemonta. 

ali, među odličnicima, što se susreću na tim zabavama, 
svakako ih ima, kojima je dosadnije nego meni. 

I zašto bih gledao samo na one, koji su u povolj¬ 
nijim prilikama, kad svijet vrvi od nesretnijih ljudi 
nego što sam ja? — Mjesto da se u mašti prenosim u 
onu prekrasnu dvoranu, gdje mlada Eugenija zasje- 
njuje tolike ljepotice, osjetit ću se sretan, samo ako se 
jedan tren zaustavim duž ulica, koje onamo vode. — 
Mnoštvo nesretnika ležeći polugoli pod trijemovima tih 
raskošnih stanova čini se da će sad na izdahnuti od 
studeni i bijede. — Kakva li prizora! Htio bih, da sav 
svijet upozna ovu stranicu moje knjige; htio bih, da se 
zna, kako u ovom gradu, gdje sve odiše izobiljem, 
sila nesretnika za najhladnijih zimskih noći spava 
pod vedrim nebom prislonivši glavu na kakav kamen 
ili na prag koje palače. 

Ovdje se skup djece pritiskuju jedno uz drugo, da 
ne umru od studeni. — Ondje neka žena drhturi i ne 
smaže glasa da jadikuje. — Prolaznici dolaze i odlaze, 
a prizor, na koji su navikli, ne dira ih. — Štropot ko¬ 
čija, obijesni glasovi, čarobni zvuci muzike miješaju se 
katkada s krikovima nesretnika i čine užasan nesklad. 

POGLAVLJE XXX 

T 

A ko bi neki grad prosuđivao po prethodnom po¬ 
glavlju, veoma bi se prevario. Govorio sam o siroma¬ 
sima, kojih ima, o njihovim tužnim povicima i o ravno¬ 
dušnosti nekih ljudi prema njima, ali nisam ništa rekao 
o množini samilosnih ljudi, koji spavaju, dok se ostali 
zabavljaju, koji se dižu u osvit dana i pomažu ne¬ 
voljnike bez svjedoka i hvalisanja. — Ne, to ne ću 
prešutjeti: — zapisat ću to na naličju ove stranice, koju 
sav svijet treba da pročita. 

Podijelivši tako svoje imanje s braćom, melemom 
namazavši bolom skršena srca, odlaze oni u crkve, 
dok razvratnik umoran spava pod perinama, te uprav¬ 
ljaju bogu molitve i zahvaljuju mu za dobročinstvo: 
svijetlo samotne svijetiljke u hramu još je jače od svi¬ 
jetla zore, a oni već kleče pred oltarom; — i Vječni, 
srdit zbog grubosti i škrtosti ljudske, suzdržava grom 
spreman da udari! 

POGLAVLJE XXXI 

Htio sam u svom putopisu kazati nešto o tim ne¬ 
sretnicima, jer mi je misao na njihovu bijedu putem 
često padala na pamet. Gdjekad sam iznenađen razli¬ 
kom njihova i svoga položaja zaustavio odjednom ko¬ 
čiju, i moja bi mi se soba učinila neobično uljepšana. 
Koliko nepotrebne raskoši! Šesjt stolica, dva stola, pi¬ 
saći stol, ogledalo, kakva li razmetanja! Osobito moj 
krevet, moj ružičast i bijel krevet, i moja dva madraca 
činili su mi se da ne zaostaju za raskoši i mekotom 
azijskih vladara. — Takve mi misli učiniše ravnodu¬ 
šnim uživanja, koja mi zabraniše; i od misli do misli 
obuze me filozofija toliko, da bih u susjednoj sobi 
mogao vidjeti ples i čuti sviranje violina i klarineta, a 
ne bih se ni maknuo s mjesta — mogao bih slušati me¬ 
lodiozan glas Marchesinijev*, onaj glas, zbog kojeg 
sam toliko puta bio izvan sebe, — da, mogao bih ga 
slušati, a ne bih se ni ganuo; — dapače, mogao bih bez 
ikakva uzbuđenja gledati najljepšu ženu u Torinu, sa¬ 
mu Eugeniju, dotjeranu od glave do pete rukama go¬ 
spođice Rapous. — Ali to nije sasvim sigurno. 

* Luigi Marchesini (1755.—1829.) čuveni tal. pjevač, za koga 
su se otimali svi evropski muzički centri. 

POGLAVLJE XXXII 

N J 

** 1 o, dopustite mi, gospodo, da vas upitam, zabavlja 
li vas ples i kazalište isto toliko kao nekada? — Ja 
priznajem, da se od nekog vremena nekako bojim svih 
većih skupova. U njima me opsjeda neko nemilo privi¬ 
đenje. — Uzalud se trudim da ga otjeram, ono se uvi¬ 
jek vraća kao priviđenje Atalijino* — To je možda 
zato, što duša, prepuna danas crnih misli i dirljivih 
slika, nalazi svuda tužne predmete — kao što pokvaren 
želudac preobraća u otrov i najzdraviju hranu. — Bilo 
kako bilo, evo moga priviđenja: — Kada sam na ka¬ 
kvoj od tih zabava usred onih pri jaznih i dragih ljudi, 
koji plešu, koji pjevaju, — koji plaču gledajući trage¬ 
dije, koji izražavaju samo radost, iskrenost i srdačnost, 
ja pomislim: — Kad bi u to uglađeno društvo iznenada 
ušao bijeli medvjed, filozof, tigar, ili bilo koja slična 
životinja, i kad bi popevši se do orkestra uzviknuo bje¬ 
somučnim glasom: — »Nesretnici ljudski! Čujte istinu, 
koja vam govori na moja usta: vi ste potlačeni, zlo¬ 
stavljani: vi ste nesretni; vama je dosadno. — Trgnite 
se iz toga mrtvila!« 

Vi svirači, počnite lomeći instrumente o svoje glave, 
neka svaki zgrabi bodež: ne mislite odsada na odmor i 


* čuvena je scena s Atalijinim priviđenjem iz Racinove 
tragedije »Athalie«. 


63 








zabavu; penjite se u lože, koljite svakoga; neka i žene 
omaste krvlju svoje plašljive ruke! 

Izlazite, slobodni ste; zbacite svoga kralja s prije¬ 
stolja i svoga boga iz svetišta!« 

I koliko bi pristojnih ljudi izvršilo, što reče tigar? 
— Koliki su možda na to mislili i prije nego je on 
ušao? Tko zna? — Zar nisu u Parizu plesali i prije pet 
godina? 

»Joannetti, zatvorite vrata i prozore. — Ne ću više 
da vidim svijetlo; neka mi nitko ne ulazi u sobu; — 
stavite mi sablju na dohvat ruke; — izađite i vi, i ne 
pojavljujte se više preda mnom!« 


POGLAVLJE XXXIII 

ne, ostani Joannetti; ostani, jadno momče; a i 
ti draga Rozino, ti, koja pogađaš sve moje muke i ubla¬ 
žuješ ih svojim umiljavanjem; dođi draga Rozino, do¬ 
đi — Slovo V te čeka.* 


/ 


♦ Vidi poglavlje XVI. 


g Put po mojoj sobi 


65 






POGLAVLJE XXXIV 

P 

A ad moje kočije učinio je uslugu čitaocu skrativši 
moj put za dobrih dvanaestak poglavlja, jer ustavši 
nađoh se tik pred pisaćim stolom i nisam više imao 
vremena da razmišljam o brojnim slikama i repro¬ 
dukcijama, koje sam još imao prijeći i koje bi mogle 
produžiti moje ekskurzije po slikarstvu. 

Ostavljajući dakle desno portrete Rafaela i nje¬ 
gove ljubavnice, viteza od Assasa i Alpsku pastiricu pa 
idući lijevo od prozora, otkrit ćete moj pisaći stol: to 
je prvi i najistaknutiji predmet, koji udara u oči put¬ 
niku, kad pođe naznačenim putem. 

Nad njim se nalazi nekoliko polica, koje služe za 
knjige; iznad svega toga nalazi se na vrhu te piramide 
neko poprsje, i taj predmet najviše pridonosi ljepoti 
toga kraja. 

Ako povučete prvu ladicu zdesna, naći ćete tintar- 
nicu, raznovrsna papira, dobro zaoštrenih pera, pečat- 
nog voska. — Sve bi to i najnemarnijem stvoru ulilo 
želju da piše. — Siguran sam, draga moja Jenny, da 
bi mi, kad bi slučajno otvorila tu ladicu, odgovorila na 
pismo, što sam ti ga lani pisao. — U suprotnoj ladici 
leži nabacan materijal zanimljive priče o zatvoren ; ci u 
Pigoerolu, koju ćete naskoro čitati, dragi prijatelji.* 


* Autor nije održao riječ. 


Između te dvije ladice ima jedna izdubina, gdje 
bacani pisma, kako koje primam: tu ćete naći sva pisma, 
koja dobih za ovo deset godina; najstarija su pore 
dana po datumu u više svežnjića; nova su ponabacana; 
osim toga ima ih nekoliko, koja potječu iz moje prve 
mladosti. 

Koliko li je uživanje ponovo vidjeti u tim pismima 
zanimljive prilike svoje mladosti, prenijeti se ponovo 
u ono sretno doba, koje više nikad ne ćemo vidjeti. 

Ah! srce mi je puno! Kako ono tužno uživa, kad 
im oci prelijeću preko redova, što ih napisa biće, koje 
vise ne postoji! To je njen rukopis, srce joj je vodilo 
ruku. meni je pisala to pismo, i ono je sve, što mi osta¬ 
de od nje! 

unesem ruku u taj kutić, zabavim se po cijeli 
dan. Tako putnik brzo prođe nekoliko talijanskih pro¬ 
vincija pregledavši ih u žurbi površno, pa se ustali u 
Rimu cijele mjesece. — To je najbogatija žica rudni-' 
ka, koji iskorišćujem. Kolika promjena u mojim mi¬ 
slima i mojim osjećanjima! kolika razlika u mojim pri¬ 
jateljima. Kada ih promatram onda i danas, vidim ih 
kako su silno uzbuđeni nakanama, za koje sada i ne 
mare.. Nas dvoje smo neki događaj smatrali velikom' 
nesrećom; ali kraj pisma nedostaje, a taj sam događaj 
posve zaboravio: ne mogu znati, o čemu se radilo. — 
Tisuću nas je predrasuda opkoljavalo; svijet i ljudi 
bili su nam potpuno nepoznati; ali kakva toplina u na¬ 
šim razgovorima! kako prisna veza! kako bezgranično 
povjerenje! 

Bijasmo^ sretni po svojim zabludama. — A sada: — 
ah, toga vise nema! i mi smo kao i drugi čitali u ljud¬ 
skom srcu; — i istina, pavši među nas kao bomba, ra 
zorila je zauvijek začarane dvore opsjena. 

POGLAVLJE XXXV 

Zavisila bi samo od mene da sastavim poglavlje 
evo o ovoj ruži, kad bi to bilo vrijedno muke: to je 
cvijet s lanjskih poklada. Svojom ga rukom ubrah 
u kraljevskom stakleniku i navečer, sat prije plesa, pun 
nade i ugodno uzbuđen predstavih se gospođi Hautca- 
steiskoj. Ona je uze — postavi na svoj stolić ne po¬ 
gledavši ni nju ni mene. — 

Ta kako bi obratila pažnju na mene? Bila je za¬ 
uzeta promatranjem same sebe. Stojeći dotjerana pred 
velikim ogledalom, dovršavaše odijevanje: bila je tako 
potpuno obuzeta vrpcama, koprenama i kojekakvim sit¬ 
nicama na sebi, da ne dobih ni pogleda ni znaka. — 
Ja se pomorih sa sudbinom: ponizno sam joj držao pri- 
badače poredane na ruci; ali njen joj jastučić bijaše 
bliže na dohvatu, pa ih je uzimala odanle, — a ako 
sam pružio ruku, uzimala ih je s ruke — bez ikakve 
razlike; — i uzimajući, pipkala je prstima ne skidajući 
oka s ogledala, da se ne bi izgubila s vida. 

Neko sam vrijeme držao iza nje drugo ogledalo da 
bi mogla bolje procijeniti, kako se uredila; i kako se 
njeno lice odrazivalo iz jednog ogledala u drugo, vi¬ 
djeh u perspektivi niz kaćiperki, od kojih nijedna ne 
obraćaše pažnju na mene. Sve u svemu, bih li priznao, 
moja ruža i ja davasmo vrlo tužnu sliku. 

Napokon sam izgubio strpljivost i ne mogući više 
odolijevati prkosu, koji me žderao, spustih ogledalo. 

što sam ga držao u ruci, te izađoh srdita lica i ne opro¬ 
stivši se. 

»Odlazite?« — upita me okrenuvši se u stranu, da 
vidi svoj stas iz profila — Ne odgovorili ništa; ali sam 
na vratima slušao neko vrijeme, da čujem, kakav će 
utisak učiniti moj nagli odlazak. »Zar ne vidite, govo¬ 
rila je svojoj sobarici, zar ne vidite, da je ovaj caraco 
preširok za moj stas, osobito s donje strane, i da ga 
treba pribadačama malo nabrati?« 

Kako i zašto se ta suha ruža nalazi na jednoj polici 
moga pisaćeg stola, to sigurno ne ću reći, jer sam izja¬ 
vio, da jedna suha ruža ne zaslužuje poglavlje. 

Uočite dobro, gospođe, da ništa ne umujem o do¬ 
gađaju sa suhom ružom. Ništa ne kažem, je li gospođa 
Hautcastelska dobro ili loše učinila, kad me je zapo¬ 
stavila zbog odijevanja, ni da sam imao pravo na dru¬ 
gačiji prijem. 

Još se brižljivije čuvam, da bih iz toga povukao 
neke općenite zaključke o stvarnosti, jakosti i trajanju 
naklonosti žena prema njihovim prijateljima. — Zado¬ 
voljavam se time, da bacim ovo poglavlje (jer ovo i 
jest poglavlje), da ga bacim, rekoh, u svijet s ostalim 
putopisom ne namjenjujući ga nikomu i ne preporuču¬ 
jući ga nikomu. 

Dodat ću samo jedan savjet vama, gospodo: upam¬ 
tite dobro, da jednog dana, kad bude ples, vaša draga 
ne će više biti vaša. 

U času, kad počinje odijevanje, ljubavnik je samo 
muž, a ples joj postaje jedini ljubavnik. 

Svi uostalom znaju, što stječe muž hoteći na silu 
da bude ljubljen; primite dakle svoje zlo strpljivo i 
smijućke. 

I ne varajte se, gospodine: ako vas rado vidi na 
plesu, nije to zato, što ste joj ljubavnik, jer vi ste muž; 

nego zato, što činite dio plesa i što ste prema tome ulo¬ 
mak njena novog osvojenja; vi ste decimala ljubavni¬ 
ka; ili možda zato, što dobro plešete i što će uz vas bri¬ 
ljirati; napokon, što vam od svih razloga njena dobra 
prijema može najviše laskati, zato, što se nada podžeći 
zavist svojih drugarica pokazujući kao svoga ljubav¬ 
nika čovjeka ugledna poput vas: bez toga obzira ne bi 
vas ni pogledala. 

To je dakle tako; morat ćete se pomiriti time i 
čekati, dok vam ne svrši uloga muža. — Poznam više 
nego jednoga, koji bi želio da tako jeftino prođe 


POGLAVLJE XXXVI 

Obećao sam vam razgovor između moje duše i 
drugotnosti; ali mi neka poglavlja nekako ne idu za 
rukom, ili zapravo neka druga mi teku ispod pera kao 
protiv moje volje pa mi tako ometaju moje namjere: 
među takva ide i poglavlje o mojoj biblioteci, koje ću 
načiniti što je moguće kraće. — Četrdeset i dva dana 
uskoro će se napuniti, a to vrijeme ne bi bilo dosta da 
dokrajčim opis bogatoga kraja, kojim tako ugodno pu¬ 
tujem. 

Moja je biblioteka sastavljena dakle, kad vam već 
moram reći, od romana, jest, od romana, i od nekoliko 
izabranih pjesnika. 

Kao da nemam dosta svojih jada, dragovoljno pro- 
življujem jade tisuće izmišljenih junaka i osjećam ih 
živo kao svoje vlastite: koliko li sam suza prolio zbog 
nesretne Klarise* i zbog Šarlotina ljubavnika!** 

Ali ako tako tražim izmišljene boli, za uzvrat na¬ 
lazim u tom izmišljenom svijetu krepost, dobrotu, po¬ 
žrtvovanost, koje još ne nađoh sjedinjene u stvarnom 
svijetu, gdje živim. — Tamo nalazim ženu, kakvu že¬ 
lim, bez hirova, bez lakoumnosti i bez neiskrenosti; ne 
kažem ništa o ljepoti; mogu se prepustiti mašti: pravim 

* Glavna junakinja romana Claresse Harlouue engleskog 
pisca Samuela Richardsona (1689.—1761.). £r ' 

** T. j. Werthera, glavnog junaka istoimenog romana J. W. 
Goethea (1749.—1832.). ' 

je tako lijepom, da joj nema prigovora. Zatim, zatvo¬ 
rivši knjigu, koja više ne odgovara mojim mislima, uzi¬ 
mam je za ruku i zajedno hodamo tisuću puta divnijim 
krajem nego što je Eden. Koji bi slikar mogao prika¬ 
zati čarobni predio, u koji sam smjestio božanstvo svoga 
srca? i koji će pjesn.k ikada moći opisati živa i razno¬ 
lika uzbuđenja, što ih osjećam u tim začaranim kra¬ 
jevima? 

Koliko li sam puta prokleo onoga Clevelanda*, koji 
svaki čas upada u nove nesreće, a mogao bi im se uklo¬ 
niti! Ne mogu da podnesem tu knjigu i to nizanje ne¬ 
volja; ali ako je otvorim za razonodu, moram je pro¬ 
gutati do kraja. 

Kako da ostavim tog jadnog čovjeka kod Abaquisa? 
Što će biti s njim među tim divljacima? Još ga se 
manje usuđujem napustiti, kad bježi, ne bi li se spasio 
iz ropstva. 

Na koncu se toliko unesem u njegove muke, toliko 
me stanu zanimati on i njegova porodica, da mi se pri 
iznenadnom dolasku divljih Ruintonaca nakostruši kosa; 
hladan me znoj oblijeva, dok čitam taj odlomak, a moj 
je užas tako živ, tako stvaran, kao da su samoga mene 
imali ti gadovi ispeći. 

Kad se dosta naplačem i navolim, potražim kojeg 
pjesnika i opet odlazim u neki drugi svijet. 


* Junak istoimenog romana A. F. Prevosta (abbć Prćrost, 
1697.—1763.). 

POGLAVLJE XXXVII 

Od pothvata argonauta** pa do sabora notabla***, 
od najdubljeg dna pakla pa do posljednje zvijezde 
stajaćice iza Kumovske slame, do granica svemira, do 
vrata kaosa, eto, to je ono neizmjerno polje, kojim se 
šetam uzduž i poprijeko po miloj volji, jer i vremena 
i prostora ima na pretek. Onamo prenosim svoje posto¬ 
janje slijedeći Homera, Miltona, Ossijana i druge. 

Svi događaji, koji se dogodiše između ta dva doba, 
sve zemlje, svi svjetovi i sva bića, koja su postojala 
između ta dva međaša, sve je to moje, sve mi to pri¬ 
pada onako potpuno, onako zakonito, kako su lađe, što 
ulažahu u Pirej, pripadale nekom Atenjaninu. 

Nadasve volim pjesnike, koji me prenose u naj- 
davniju starinu: smrt slavolju'bljiva Agamemnona, O- 
restov bijes i cijela tragična historija Atrejaca, progo¬ 
njenih od neba, ulijevaju mi strah, kakav moderni do¬ 
gađaji ne bi mogli pobuditi u meni. 

Evo one kobne žare, koja sadržava Orestov pepeo. 
Tko ne bi zadrhtao videći je? Elektro! nesretna sestro, 
smiri se: tu žaru donosi sam Orest, a pepeo u njoj je 
pepeo neprijatelja. 

** Mornari, koji su prema grčkoj mitologiji pošli na lađi 
»Argo« da traže zlatno runo. 

*** Sabor najuglednijih ljudi, koji su franc. kraljevi u teš¬ 
kim prilikama sazivali radi savjetovanja. Poznat je sabor, koji se 
držao 1787. 









Danas više nema obala, kao što su obale Ksanta ili 
Skamandra; — nema više ravnica, kao što su hisperij- 
ske i arkadske. Gdje su danas otoci kao Lemnos ili 
Kreta? Gdje je čuveni labirint? Gdje je litica, koju 
ostavljena Arijadna zalijevaše suzama? — Nema više 
Terzeja, a još manje Herakla; i ljudi i heroji danas su 
patuljci. 

Kad zatim poželim vidjeti kakvu zanosnu scenu i 
uživati iz sve snage svoje mašte, smiono se priljubim 
uz nabore lepršave haljine uzvišenog slijepca albion- 
skog* u trenu, kad on jurne na nebo i drzne se pribli¬ 
žiti prijestolju Vječnoga. — Koja ga je muza mogla 
održati na toj visini, kamo se nitko prije njega nije 
usudio pogledati? Iz blještava nebeskog predvorja, koje 
škrti Mamon gledaše zavidnim očima, s užasom prela¬ 
zim u goleme spilje Satanina boravišta; prisustvujem 
paklenom savjetu, miješam se u gomilu paklenskih du¬ 
hova i slušam njihove razgovore. 

No ovdje moram priznati jednu slabost, zbog koje 
sam se često prekoravao. 

Ne mogu odoljeti, da donekle ne budem naklonjen 
tom jednom satani (govorim o Miltonovu Satani), ot- 
kada je onako strmoglavljen s neba. Ne odobravam 
tvrdoglavost pobunjena duha, ali priznajem, da me 
čvrstoća, koju pokazuje u svojoj pregolemoj nesreći, i 
veličina njegove srčanosti sile na divljenje i protiv 
moje volje. — Iako su mi dobro poznate nesreće, koje 
su potekle iz kobnog pothvata, što ga navede da pro¬ 
vali paklenska vrata i pođe pomutiti život naših pra¬ 
roditelja, ne mogu, ma što činio, nikako poželjeti da 
ga vidim gdje putem pogiba u neredu kaosa. Dapače 

* Misli se na engleskog pjesnika Johna Miltona (1608.—1674.), 
koji je oslijepivši diktirao svoj ep Izgubljeni raj. 


vjerujem, da bih mu drage volje pomogao, kad me stid 
ne bi suzdržavao. Pratim sve njegove kretnje i toliko 
uživam putujući s njim, kao da sam u dobru društvu. 
Uzalud mislim, kako je to, na koncu konca, vrag i kako 
putuje da pogubi ljudski rod, kako je to pravi demo¬ 
krat, ne onaj atenski, već pariški, sve me to ne može 
izliječiti od mojih preduvjerenja. 

Kako silan naum! i kolika smionost u ostvarivanju! 

Kada se ispred njega odjednom otvoriše prostrana 
trostruka paklenska vrata, i kad se dubok ponor ništa- 
vila i noći ukaza pod njegovim nogama u svem užasu 
— on neustrašivim okom pogleda tamno carstvo kaosa 
i raširivši bez oklijevanja svoja široka krila, koja bi 
mogla prekriti cijelu vojsku, baci se u ponor. 

Dajem glavu, da je on najsmjeliji. — I po mom 
mišljenju to je jedan od lijepih napora mašte, kao naj¬ 
ljepše putovanje, koje je ikad proputovano, — poslije 
putovanja po mojoj sobi. 


75 







POGLAVLJE XXXVIII 

bih nikada svršio, kad bih htio opisati ma i ti¬ 
sući dio neobičnih događaja, koji mi se zbivaju, kad 
putujem pored svoje knjižnice; Cookova putovanja i 
opažanja njegovih pratilaca na putu, doktora Banksa 
i Solandera, nisu ništa u poredbi s mojim doživljajima 
na ovom području: vjerujem stoga, da bih ovaj život 
proveo kao u nekom zanosu, kad ne bi bilo već spo¬ 
menutoga poprsja, na kojemu se konačno ustale moje 
oči i moje misli, ma kakvo mi bilo raspoloženje duše; 
a kad je preuzrujana ili kad je obuzme malodušnost, 
treba samo da pogledam na to poprsje, i ona se odmah 
oraspoloži: to je glazbena viljuška, kojom usklađujem 
promjenljiv i neskladan skup osjeta i opažaja, od čega 
se i sastoji moje postojanje. 

Kako mu je ono slično! — Eto, tu su zaista crte, 
što ih priroda dade tomu sjajnomu čovjeku. A! da je 
kipar mogao učiniti vidljivom njegovu dušu, njegov 
genij i njegov značaj! No što to radim! Zar je ovdje 
mjesto da ga hvalim? Zar je to hvaljenje namijenjeno 
ljudima oko mene? Ta što se on njih tiče? 

O najbolji oče, meni je dosta da se pred tvojom 
dragom slikom bacim na koljena. Jao! ta je slika sve 
što mi osta od tebe i od domovine: ostavio si zemlju 
u času, kad se zločinstvo spremalo da ovlada njome; 
i tolika su zla, kojima nas ono obasu, da je tvoja vla¬ 
stita porodica prisiljena danas smatrati tvoju smrt kao 

blagodat. Koliko bi zala okusio, da si dulje poživio! 
Dragi oče! Je li ti u tvom sretnom boravištu poznata 
sudbina tvoje brojne porodice? Znaš li, da su tvoja dje¬ 
ca prognana iz one domovine, kojoj si šezdeset godina 
tako predano i tako pošteno služio? Znaš li, da im je 
zabranjeno pohoditi tvoj grob? — Ali im nasilje ne 
mogaše oteti najdragocjeniji dio tvoje baštine: uspo¬ 
menu na tvoje vrline i snagu tvojih primjera. Usred 
zločinačke bujice, koja njihovu domovinu i njihov 
imutak nošaše u propast, ostali su oni čvrsto udruženi 
na liniji, koju si im ti ocrtao; a kad opet mognu klek¬ 
nuti do tvoga poštovanog pepela, on će ih još uvijek 
prepoznati. 










POGLAVLJE XXXIX 

C^bećao sam razgovor, održavam riječ. Bilo je to 
ujutro, u ranu zoru; sunčane zrake pozlaćivahu isto¬ 
dobno i vrhunac brda Viso* i vrhunce najviših gora 
na otoku, gdje stanuju naši antipodi; a životinja je već 
bila budna, ili što se prerano probudila zbog noćnih 
priviđenja, koja je često zamaraju i beskorisno uzbu¬ 
đuju, ili što poklade, koje se tada primicahu kraju, bi¬ 
jahu skriven uzrok njena buđenja, jer to doba veselo¬ 
sti i ludovanja ima na ljudski stroj neki utjecaj kao 
mjesečeve mijene ili sprega nekih planeta. — Ukratko 
ona bijaše budna, sasvim budna, kad se i moja duša 
oslobodi lanaca sna. 

Vec je dugo nesvijesno sudjelovala u opažanjima 
drugotnosti; ali je bila još zamršena u veo noći i 
sna; taj joj se veo činio preobražen u koprene, u fino 
tkivo, u meke tkanine. — Duša mi, dakle, bijaše kao 
zavijena u sve te prnje; a bog sna, da bi je čvršće držao 
u svojoj vlasti, đodavaše tim vezama raspletene plave 
vitice, vrpce, biserne ogrlice: sažalio bi se onaj, tko bi 
je vidio kako se bori s tim mrežama. 

Uzbuđenje plemenitijeg dijela mene prenosilo se 
drugom dijelu te i on moćno djelovaše na moju dušu. 

I tako sam dospio u neko neopisivo stanje, kad na¬ 

* Vrhunac u Kotskim Alpama u Pijemontu. 

pokon moja duša, bilo po svojoj mudrosti bilo slučaj¬ 
no, nađe način da se riješi koprena, koje ju davljahu. 
Ne znam, je li naišla na koji otvor, ili se sjetila da ih 
jednostavno digne, što je prirodnije; činjenica je, da 
je našla izlaz iz labirinta. Raspletene pletenice bijahu 
neprestano tu; ali to već ne bijaše zapreka nego prije 
sredstvo: moja ga duša zgrabi, kao što se čovjek, koji 
se utapa, hvata trava na obali; ali pritom puče biserna 
ogrlica i raznizani biseri skotrljaše se na sofu i odatle 
na parket gospođe Hautcastelske: jer moja duša, nekim 
čudom, koje bi teško bilo objasniti, zamišljaše, da je 
kod te gospođe; krupna kita ljubica pade na zemlju, 
i duša, probudivši se vrati se kući dovodeći sa sobom 
razum i stvarnost. Kao što i mislite, njoj nije bilo 
pravo zbog svega, što se dogodilo, i tu počinje razgo¬ 
vor, koji je predmet ovoga poglavlja. 

Nikad moja duša ne bijaše tako loše primljena. Pri¬ 
govori, koje je učinila u tom sudbonosnom času, po- 
mutiše domaći mir, pravi pravcati ustanak. 

»Zar tako, poče moja duša, mjesto da, dok mene 
nema, krijepite svoje snage mirnim snom, ne biste li 
lakše vršili moje naloge, vi se bezobrazno (izraz nešto 
prejak) predajete zanosima, koje moja volja nije odo¬ 
brila « 

Nenaviknuta na takav ton, s visoka drugotnost od- 
vmu ljutite: 

»Lijepo vam pristaje, gospođo (da iz rasprave 
ukloni svaku pomisao na prisnost), lijepo vam pristaje, 
da se prenavljate, kako ste čedni i kreposni! Zar sve, 
što vam se na meni ne sviđa, nije posljedica lutanja 
vaše mašte i vaših budalastih ideja? Zašto niste bili 
ovdje? — Zašto da vi imate pravo bez mene uživati 
u onim čestim putovanjima, što ih činite sami samcati?" 
— Jesam li vam ja ikad zamjerila zbog vaših sjednica 

u svemiru ili na Elizejskim poljanama, zbog vaših 
razgovora s uzvišenim umovima, vašeg dubokoumnog 
razmišljanja (malo podrugljivo, kako vidite), vašeg sa¬ 
njarenja, zbog vaših divnih sistema? A ja da nemam 
pravo da, kad me tako napustite, uživam dobra, koja 
mi daje priroda, i radosti, što mi ih pruža!« 

Duša, iznenađena tolikom živahnošću i govorljivo- 
šću, nije znala, što bi odgovorila. — Da stvar zagladi. 
ona će prigovore, koje joj se ona usudila staviti, oba¬ 
viti velom dobrohotnosti, a da ne bi izgledalo, kao da 
se ona prva pokušava izmiriti, domisli se, da i sama 
uzme ceremonijalan ton. — »Gospođo, reče sada pre¬ 
tjerano ljubazno ... — (Ako se čitaocu ta riječ učinila 
neumjesna, već kad je upravljena mojoj duši, što će 
reći sada, ako se sjeti, zbog čega je nastala svađa? — 
Moja duša nije osjetila krajnju srni ješnost toga načina 
govora, toliko strast zamračuje razum!) — Gospođo, 
reći će dakle ona, jamčim vam, da me ništa ne bi to¬ 
liko obveselilo, kao da vas vidim gdje uživate sve 
užitke, koji su vam po vašoj prirodi pristupačni, da¬ 
pače i onda, kad ja u njima ne sudjelujem, samo ako 
vam ti užici ne bi bili štetni i ako ne bi mijenjali sklad, 
koji. . .« Tu bješe živo prekinuta: »Ne, ne, ne ćete me 
prevariti svojom tobožnjom dobrohotnošću; — zar naš 
prisilan boravak u ovoj sobi, po kojoj zajedno putu¬ 
jemo; zar rana, što je zadobih i koja me zamalo ne ubi, 
a koja još krvari, zar to nije plod vašeg ludog ponosa 
i vaših barbarskih predrasuda? Maja dobrobit, dapače 
i moj opstanak ne vrijede vam ništa, kad vas strasti 
zanesu, — a velite, da se brinete za me i prigovarate 
mi iz prijateljstva!« 

Duša dobro vidje, da u ovoj prilici ne igra baš naj¬ 
bolju ulogu; — počela je uostalom zapažati, da je va¬ 
tra prepirke potisnula razlog, i okoristivši se prilikom 

da zastrani, naredi Joannettiju, koji uđe u sobu: »Spre¬ 
mite kavu!« — Štropot šalica privuče svu pažnju po¬ 
bunjenice i ona u tren oka zaboravi sve ostalo. Baš kao 
što djeca, kad im pokažeš kakvu igračku, zaboravljaju 
na nezdravo voće, što su ga zahtijevala topćući noga¬ 
ma. 

Dok se voda grijala, ja neosjetno zadrijemah. — 
Uživao sam u onoj divnoj slasti, o kojoj snm govorio 
čitaocima, koju osjećamo, kad zapadamo u san. Ugodna 
buka, koju je činio Joannetti lupkajući kavenjakom po 
podlošku, odjekivaše u mom mozgu i titraše svim mo¬ 
jim osjetnim vlaknima, kao što ječe oktave, kad se 
potrese samo jedna žica na harfi. — Konačno, vidjeh 
pred sobom kao neku sjenu; otvorim oči, a to je Joan“ 
netti. Oh! kakav miris; kako ugodno iznenađenje! kava! 
vrhnje! cijela piramida ispržena kruha! Dobri čitaoče, 
jedi sa mnom. 


^ Put po mojoj sobi 

POGLAVLJE XL 

-T^ako bogatu riznicu uživanja dade dobra priroda 
ljudima, čije srce zna uživali! i kolika raznolikost u tim 
uživanjima! Tko će im prebrojiti bezbrojne prelijeve 
u različitim ljudima i u različitim dobima života? 
Mutno sjećanje na užitke djetinjstva još me i danas 
uzbuđuje. Da pokušam oslikati užitak, što ga osjeća 
mladić, čije srce počinje gorjeti svim ognjevima lju¬ 
bavi? U toj sretnoj dobi, kad još ni po imenu ne znamo 
za koristoljublje, slavičnost, mržnju i sve sramotne 
strasti, koje ponizuju i muče čovječanstvo; u toj, lele, 
i prekratkoj dobi sunce blista sjajem, koji više nikada 
ne nalazimo u životu. Zrak je čistiji; — vrela su bi¬ 
strija i svježija; u prirodi vidimo oblike, gajeve i sta¬ 
ze, koje više ne nalazimo u zreloj dobi Bože! kako 
miriše ovo cvijeće! kako je slatko ovo voće! kakvim je 
bojama urešena zora! — Sve su žene mile i vjerne, 
svi su ljudi dobri, plemeniti i meka srca; svuda susre¬ 
ćemo srdačnost, iskrenost i nekoristoljublje, u prirodi 
ima samo cvijeća, kreposti i radosti. 

Zar ljubavni nemir i nada u sreću ne pl&ve naše 
srce živim i raznolikim osjećajima! 

Pogled na prirodu i njeno promatranje u cjelini i 
u pojedinostima otvaraju umu neizmjeran rudnik uži¬ 
taka. Mašta, lebdeći nad tim oceanom naslada, brzo 
ih umnožava i pojačava; različiti se osjeti spajaju i 
slažu u nove; sni o slavi miješaju se s drhtajima lju¬ 

bavi; dobročinstvo ide ruku pod ruku sa samoljubljem; 
čežnja baci katkad na nas svoj svečani veo i mijenja 
nam suze u radost. — Ukratko, opažaj i duha, osjećaji 
srca, čak i uspomene osjetila za ljude su neiscrpljivo 
vrelo radosti i sreće. — Nemojte se stoga ništa čuditi, 
ako su buka, koju je pravio Joannetti lupkajući po 
podlošku i nenadan pogled na šalicu vrhnja učinili na 
me tako živ i tako prijatan utisak. 

POGLAVLJE XLI 

o 

V-/dmah obukoh svoj putni kaput pogledavši ga naj¬ 
prije pogledom punim zadovolistva; i tada odlučih da 
ad hoc napravim jedno poglavlje, u kojem bih ga 
prikazao citaocu. Oblik i korisnost tih kaputa općenito 
je poznata, pa ću se ja stoga posebno osvrnuti na nji¬ 
hov utjecaj na duh putnika. — Moj zimski putni kaput 
načinjen je od najtoplijeg i najmekanijeg sukna, koje 
sam mogao naći; zamata me potpuno od’glave do pete: 
pa kad sjedim u naslonjaču s rukama u džepu, s ja¬ 
kom preko ušiju, naličan sam na Višnuov* kip bez 
ruku i nogu, koji se često viđa u indijskim pagodama. 

Ako hoćete, možete utjecaj na putnike, koji ja pri¬ 
pisujem putnom kaputu, ubrojiti među predrasude; je¬ 
dino, što sigurno mogu reći o tome, jest, da bi mi se 
učinilo jednako smiješno napraviti ma i jedan korak 
na mom putovanju oko sobe odjeven u uniformu, s 
mačem o boku, ili izaći i otići u društvo u kućnom odi¬ 
jelu. — Kad se vidim tako obučen prema svim propi¬ 
sima pravilnika službe, ne samo da ne bih bio u sta¬ 
nju nastaviti put, nego mi se čini, da ne bih čak mogao 
ni čitati ovo. što sam dosad napisao, a kamoli razu¬ 
mjeti. 


* Brahma, Višmi i Siva, indijsko božansko trojstvo. Visnua 
prikazuju u liku crnog kipa s četiri ruke. 

No je li vam to čudno? Zar svaki dan ne viđate 
ljude, koji smatraju, da su bolesni samo zato, što im 
je brada duga, ili zato, što se nekome učinilo, da loše 
izgledaju, pa im je to i rekao. Odijelo ima toliki utje¬ 
caj na ljude, da se boležljivci odmah ćute mnogo bo¬ 
lje, čim obuku novo odijelo i naprašenu vlasulju: ima 
ih, koji i druge i sebe varaju stalnim dotjerivanjem 
— pa jednoga lijepog jutra umru potpuno uređeni, a 
njihova smrt iznenadi sve. 

Napokon, koliko ih je u ovoj klasi ljudi, među 
kojima živim, koji su čvrsto uvjereni, da su časnici 
zato, što su odjeveni u uniformu — sve do časa, kad 
ih neočekivani dolazak neprijatelja razuvjeri u tome? 
Štaviše: ako se kralju svidi pa dopusti kojemu od njih 
da na odijelo prišije kakav vez, eto ga gdje se smatra 
generalom, a i sva mu vojska daje ozbiljno taj naslov, 
toliko je jak utjecaj odijela na ljudsku maštu. 

Primjer, koji ću navesti, još će bolje dokazati moju 
tvrdnju. 

Jednom su zaboravili upozoriti grofa. . . nekoliko 
dana unaprijed, da mora ići na stražu: jedan ga deset¬ 
nik dođe probuditi kasno ujutro onoga dana, kad je 
morao poći, i javi mu tužnu vijest; ali pomisao, da se 
mora odmah dignuti, obući dokoljenice i izaći, a da na 
to sinoć nije mislio, toliko ga je uzbunila, da mu je 
milije bilo javiti se bolestan i ne izlaziti iz kuće. Obu¬ 
kao je dakle kućno odijelo i vratio vlasuljara; od toga 
je nekako problijedio, kao da ie bolestan, zbog čega 
mu se uznemirila žena i cijela obitelj. — I sam se toga 
dana osjećao malo slab. 

Govorio je to svakomu, nešto stoga, što se javio 
bolestan, nešto stoga, što smatraše, da je doista bole¬ 
stan. — Utjecaj kućnog odijela neprimjetno je djelo¬ 
vao: čajevi, koje je — htio ne htio — popio, izazvaše 

mu mučninu u želucu; uskoro se srodnici i prijatelji 
stadoše propitkivati za njegovo zdravlje: nije mu tre¬ 
balo ni toliko, pa da doista padne u krevet. 

Svake ga je večeri posjećivao doktor Ranson,*, usta¬ 
novio bi, da mu je bilo ubrzano te je naređivao, damu 
se sutradan pusti krv. Da je služba potrajala mjesec 
dana duže, bio bi se uistinu razbolio. 

Tko bi mogao posumnjati u utjecaj putnog kaputa 
na putnike, kad pomisli, da jadni grof... više puta 
umalo što nije otišao na drugi svijet zato, što je na 
ovom svijetu obukao kućno odijelo u nepravi čas? 


* U to doba poznat liječnik u Torinu. 

POGLAVLJE XLII 

s. . 

k jedio sam poslije večere uz vatru umotan u svoj 
putni kaput i posve se predao njegovu utjecaju očeku¬ 
jući čas polaska, kadli hlapovi probave prodrijevši mi 
u mozak toliko zakrčiše prolaze, kojima idu misli do¬ 
lazeći iz osjetila, da se sav promet zaustavi, i kao što 
osjetila ništa ne priopćivahu mozgu, tako im ni on ne 
mogaše poslati onaj električni fluid, koji ih oživljava 
i pomoću kojega oštroumni liječnik Valli* uskrisuje 
mrtve žabe. 

Pročitavši ovaj uvod, lako ćete razumjeti, zašto mi 
glava pade na grudi i kako mišići palca i kažiprsta 
desne ruke nenadraživani više tim fluidom toliko omli- 
taviše, da mi je svezak djela markiza Caracciolija**, 
koji sam držao među ta dva prsta, neopaženo kliznuo 
iz ruke i pao na ognjište. 

Maločas bijahu kod mene gosti, i razgovor se kretao 
oko čuvenog liječnika Cigne, koji je upravo umro, i 
za kim svi žaljahu: bio je učen, radišan, dobar fizičar 
i čuven botaničar. — Zasluge toga vještog čovjeka! 
obuzimahu moje misli; međutim, rekoh u sebi, kad bih 

* Eusebio Valli (1755.—1816.), tal. liječnik, isprva se naro¬ 
čito bavio fiziologijom i kemijom. Dovršivši studije, otišao je na 
Istok i proučavao kugu, a kasnije je radi proučavanja žute groz¬ 
nice otišao u Ameriku, gdje je od nje i umro. 

** Dominique marguis Caraccioli (1715.—1789.), tal. državnik 
i ekonomist. 

mogao dozvati duše svih onih, koje je možda poslao 
na onaj svijet, tko zna, ne bi li njegov dobar glas po¬ 
stao manji? 

I neprimjetno se upustiE u raspravu o medicini i 
o napretku, koji je ona doživjela od Hipokrata do 
danas. — Upitah se, da li su oni glasoviti ljudi an¬ 
tike, koji umriješe u krevetu, kao Periklo, Platon, slav¬ 
na Aspazija pa i sam Hipokrat, preminuli kao obični 
ljudi od otrovanja krvi, upale ili od crijevnih crva: 
jesu li im puštali krv i kljukali ih lijekovima. 

Zašto sam mislio upravo na te četiri osobe, a ne na 
koje druge, to ne bih mogao reći. — Tko može obra¬ 
zložiti san? Jedino mogu reći, da je liječnika s Kosa. 
liječnika iz Torina i čuvenoga državnika, koji je na¬ 
činio silu lijepih stvari i silu velikih pogrešaka, do¬ 
zvala moja duša. 

Ali što se tiče njene otmjene prijateljice, iskreno 
priznajem, da joj je drugotnost dala znak. Ipak, kad 
na to mislim, dolazim gotovo u napast da osjetim malo 
ponosa; jer jasno je, da je u tom snu pretega razbora 
bila četverostruka. — To je mnogo za vojnika mojih 
godina. 

Bilo kako bilo, moje se oči zatvoriše, dok sam o 
svemu tome razmišljao, i zaspah duboko; ali, zatvorivši 
oči, ostade mi slika ljudi, o kojima sam mislio, osli¬ 
kana na onom finom platnu, što ga zovemo pamće¬ 
njem, pa mi se te slike pomiješaše u mozgu s mišlju 
o zazivanju duhova, i eto, pojaviše se jedan za drugim 
Hipokrat, Periklo, Aspazija i doktor Cigna pod vla- 
suljom. 

Vidjeh ih kako posjedaše na stolice još poredane 
uz vatru; jedino Periklo osta stojeći i čitaše novine. 

»Kad bi otkrića, o kojima mi govorite, bila istinita, 
govoraše Hipokrat doktoru, i kad bi ona medicini bila 
toliko korisna, koliko vi smatrate, onda bi se smanjio 
broj ljudi, koji svaki dan ulaze u carstvo sjena i čija 
je općenita lista, prema Minosovu popisu, što sam ga 
ja sam provjerio, neprestano ista kao nekada.« 

Doktor Cigna okrenu se prema meni: »Čuli ste, bez 
sumnje, govoriti o tim otkrićima? — reče mi; poznato 
vam je, da je Harvey pronašao krvotok, a Spallanzani 
probavu, kojoj danas poznajemo sav mehanizam?« — 
I stade do tančina nabrajati sva otkrića u medicini i 
mnoštvo lijekova, što ih je stvorila kemija; održao je, 
ukratko, pravi akademski govor u slavu moderne me¬ 
dicine. 

»Zar ću povjerovati, odvratih mu zatim, da ti ve¬ 
liki ljudi ne znaju za sve to, o čemu im govorite, i da 
u prirodi ima nešto skriveno njihovoj duši, koja nije 
sputana okovima materije? — Ah? kolika je vaša za¬ 
bluda! uskliknu prvi liječnik Peloponeza; ta tajne pri¬ 
rode skrivene su mrtvima kao i živima. Onaj, koji je 
sve stvorio i koji svim upravlja, jedini zna veliku tajnu 
koju ljudi utaman nastoie dokučiti: na obalama Stiksa 
jedino smo to spoznali kao sigurno; i znafe, 1 ‘doda 
obrativši se doktoru, odbacite od sebe taj ostatak tje¬ 
lesnog duha, što ste ga donijeli u boravište mrtvih; a 
budući da rad tisuća pokoljenja i sva ljudska otkrića 
ne mogoše produžiti život ni za jedan tren; budući da 
Haron u svojoj barci svaki dan prevozi istu množinu 
sjena, nemojmo se zamarati braneći vještinu, koja 
ovdje među pokojnicima ne može koristiti ni liječni¬ 
cima.« Tako, na moje veliko čudo, govoraše glasoviti 
Hipokrat 

Doktor Cigna osmjehnu se i. kako se duhovi ne 
mogu protiviti očitosti niti prešutjeti istinu, ne samo 

da se složio s Hipokratom, nego dapače i prizna, po- 
crvenjevši na način bestjelesnih bića, da je to uvijek 
slutio. 

Periklo, koji se bio primaknuo prozoru, duboko uz¬ 
dahnu, a ja pogodih zašto. Čitao je jedan broi Moni- 
teura, gdje se objavljivalo opadanje umjetnosti i zna¬ 
nosti: gledao je glasovite učenjake kako napuštaju svoje 
uzvišene misli i odaju se pronalaženju novih zločin¬ 
stava; drhtao je čuvši, kako se uz bok junacima pleme¬ 
nite Grčke stavlja čopor kanibala, koji bez ikakva gri- 
zodušja šalju na stratište časne starce, žene, djecu, i 
koji hladnokrvno počinjaju i najbeskorisni ja zločinstva. 

Platon, koji bez riječi slušaše naš razgovor, videći 
da je on odjednom neočekivano zastao, progovori: 
»Mogu shvatiti, reče nam, da otkrića, što ih napraviše 
vaši veliki ljudi u svim granama fizike, nisu korisna 
medicini, koja nikada ne će moći promijeniti tok pri¬ 
rode osim na štetu ljudskog života; ali, jamačno, tako 
ne će biti s otkrićima učinjenim u politici. Lockeova 
otkrića o prirodi ljudskog duha, pronalazak tiska, ve¬ 
lika množina opažanja izvučen’h iz historije, toliko du¬ 
bokih knjiga, koje raširiše nauku i među narodom; — 
tolike divne stvari, ukratko, bit će sigurno nešto pri¬ 
donijele, da ljudi postanu bolji te ona sretna i mudra 
država, kakvu sam ja zamišljao i koia u moje doba 
bijaše neostvariv san, danas bez sumnje postoji na, 
svijetu?« Na to pitanje pošteni liječnik spusti oči i 
odgovori samo suzama; zatim, brišući ih rupčićem, i 
nehotice iskrenu vlasulju tako, damu se sakri jedan dio 
lica. »Besmrtni bogovi! kliknu Aspazija prodonrm gla¬ 
som, kakva je to neobična slika! Je li vam to koji izum 
vaših velikana ulio misao, da na glavu navlačite tuđu 
lubanju.« 

Aspazija, koja je zijevala, dok filozofi raspravlja¬ 
hu, bila je uzela neki moderni list, što ležaše na ka¬ 
minu i prelistavaše ga već neko vrijeme, kadno joj 
liječnikova vlasulia izmami taj usklik; i kako joj uska 
i klimava stolica, na koju je sjela bijaše vrlo neudobna, 
ona bezobzirno stavi svoje bose, vrpcama urešene noge 
na slamnatu stolicu, koja stajaše između nje i mene i 
nasloni se laktom na široko rame Platonovo. 

»To nije lubanja, odvrati joj doktor uzevši vlasufju 
i bacivši je u vatru; to je vlasulja, gospođice, i ne 
znam, zašto nisam taj smiješni nakit bacio u oganj Tar- 
tara, kad stigoh k vama: ali smiješnosti i predrasude 
tako su srasle s našom bijednom prirodom, da nas sli¬ 
jede neko vrijeme i onkraj groba.« Osobito sam uživao 
videći doktora kako se u isti mah odriče i medicine i 
vlasulje. 

»Jamčim vam, reče Aspazija, da bi većina vlasulja 
prikazanih u ovome svesku, što ga prelistavam, zaslu¬ 
žile istu sudbinu kao i vaša, toliko su lude!« Lijepa se 
Atenjanka neobično zabavljala prelijećući očima te re¬ 
produkcije i s razlogom se čudila raznolikosti i ne¬ 
običnosti modernog odijevanja. Iznenadi je među osta¬ 
lim jedna slika: to bješe slika mlade žene s veoma ele¬ 
gantnom frizurom, koja se Aspaziji učini samo nešto 
previsoka; ali komad koprene, koji pokrivaše vrat, bi¬ 
jaše tako vanredno širok, da se »vidi tek pola lica«. 
Ne znajući, da su ti čudni oblici djelo običnoga škroba, 
Aspazija ne mogaše odoljeti da ne pokaže čuđenje, 
koje bi se podvostručilo u suprotnom smislu, da je tka¬ 
nina bila prozirna. 

»Dete, kažite nam, reče, zašto današnje žene izgle¬ 
daju, kao da haljine imaju više zato, da se sakriju, 
nego da se obuku: jedva što pokazuju i lice, po koiemu 
se jedino može raspoznati njihov spol, toliko su oblici 

njihova tijela izobličeni čudnim naborima odjeće! Od 
svih žena, što su tu prikazane, n;jedna nema otkriveno 
grlo, ruke, noge: kako to, da vaši mladi ratnici ne dođu 
u kušnju da razderu takve haljine? Očevidno, doda, 
krepost današnjih žena, koja se pokazuje u svakoj nji¬ 
hovoj haljini nadmašuje krepost mojih vršnjakinja?« 
Dovršivši to, Aspazija me gledaše i činilo se, da oče¬ 
kuje odgovor. — Načinih se, kao da to nisam opazio; 

— i da bih izgledao otmjeniji, gurnuo sam mašicama 
na žar ostatke doktorove vlasulje, koji izmakoše vatri. 

— Opazivši zatim, da se razvezala jedna od vrpca, koje 
držahu Aspazi'jinu sandalu, rekoh: »Dopustite, draže¬ 
sna gospo«; i govoreći tako, sagnuh se brzo i pružih 
ruke prema stolici, gdje sam smatrao da vidim one 
dvije noge, koje nekada zaluđivahu velike filozofe. 

Uvjeren sam, da sam u tom času bio gotovo pravi 
mjesečar, jer kretnja, o kojoj govorim, bijaše sasvijm 
stvarna; ali Rozina, koja uistinu počivaše na stolici, 
uze, da je ta kretnja namijenjena njoj, te mi lagano 
skoči u naručje i odrinu u pakao crvene sjene, što ih’ 
dozva moj putni kaput. 

Ljupka zemljo mašte, ti, koju je višnji dobročini¬ 
telj dao ljudima za utjehu zbog stvarnosti, moram te 
ostaviti. — One ličnosti, od kojih zavisim, hoće da mi 
danas vrate slobodu. Kao da su mi je oduzeli! kao da 
mi je mogu oteti ma i jedan čas i ne dat^l mi da po 
miloj volji krstarim kroz silni prostor, vazda otvoren 
preda mnom! — Zabranili su mi da hodam po jednom 
gradu, po jednoj točki; a ostavili su mi cijeli svemir: 
neizmjernost i vječnost stoje mi na raspolaganju. 

Danas sam dakle slobodan, ili bolje: vraćam se u 
okove! Jaram poslova opet će me tištati; ne ću napra¬ 
viti više ni koraka, koji ne bi bio odmjeren priistojnošću 
i dužnošću. — Bit ću još sretan, ako zbog kakve pre- 

vrtijive božice ne zaboravim i jedno i drugo i ako 
umaknem tom novom i opasnom sužanjstvu! 

Eh! zašto me ne pustiše da dovršim put! Jesu li me 
to zaista za kaznu zatvorili u moju sobu, — u taj pre¬ 
krasan kraj, u kojem se nalaze sva dobra i bogatstva 
svijeta? Isto bi tako trebalo miša prognati na tavan. 

Međutim nikada ne bih jasnije opazilo, da /sam 
dvostruk. — Dok žalim za svojim izmišljenim uži¬ 
cima, osjećam se na silu utješen: neka me tajna sila 
vuče: — ona mi veli, da je meni potreban zrak i da 
samoća naliči na smrt. — Uredio sam se; — vrata se 
otvore; — lutam prostranim trijemovima ulice Po; — 
tisuću ugodnih prikaza leprša mi pred očima. — Da, 
eto te palače — tih vrata, toga stubišta; — unaprijed 
dršćem. 

To je baš kao kad unaprijed osjetimo kiselinu u 
ustima režući limun, da ga pojedemo. 

O moja životinjo, pazi se! 

Svršetak puta oko moje sobe. 

O PISCU 


Xavier de Maistre (Ksavije d'Mestr) rodio se 1763. u Cham- 
beryju u Savoj i u brojnoj plemićkoj porodici. U školi je dobio 
klasično obrazovanje, a bavio se i slikarstvom. Stupivši u vojsku, 
služio je kao oficir u sardinskoj vojsci. Kad su po izbijanju revo¬ 
lucije prodrle u kneževinu Savoju francuske republikanske čete, 
povukao se u Italiju ne hoteći služiti republici. Tamo je stupio 
u Suvorovljevu armiju pa je s njim otišao i u Rusiju. Kad je 
Suvorov pao u nemilost, ostao je i de Maistre bez zaposlenja. 
Izdržavao se slikanjem minijatura, sve dok mu stariji brat Joseph, 
koji je došao u Rusiju kao pijemontski poslanik, nije isposlovao 
da ga ponovo prime u carsku vojsku. 

Kao oficir ruske carske vojske sudjelovao je u ratnim poho¬ 
dima na Kavkaz, gdje je god. 1810. bio teško ranjen. Pritom je 
pokazao mnogo sposobnosti i hrabrosti te je postigao čin general- 
majora. Kad se rat svršio, vratio se u Petrograđ. Tu se 1817. 
oženio dvorskom damom ruske carice i ostao u Rusiji. U svoj se 
zavičaj navraćao svega nekoliko puta na kraće vrijeme, a malo 
prije smrti bio je i u Parizu. Umro je u Petrogradu 1852. u du¬ 
bokoj starosti. 

Iako je cijeloga svog vijeka služio u vojsci, Xavier de Maistre 
je po svojoj psihičkoj konstituciji bio više učenjak, pjesnik i 
filozof nego vojnik. Mnogo je smisla imao za prirodne nauke i za 
njih se uvijek zanimao. Bio je član torinske Akademije moralnih 
i političkih nauka i u njenim je izdanjima objavio nekoliko ra¬ 
dova iz prirodnih nauka, uglavnom s područja kemije. U svojoj 
je mladosti, god. 1784., sudjelovao u jednom usponu balonom, 
koji je organizirala omladina Chamberyja, oduševljena pothva¬ 
tom braće Montgolfier, koji su godinu dana prije uzlet jeli svojim 
balonom. Život oko njega bio je uvijek objekt njegova promatra¬ 
nja, a po karakteru bijaše dobrodušan, s puno smisla za humor, 
s primjesom blage melankolije. Takav je bio u mladosti, kad je 
pisao Put po mojoj sobi (bilo mu je tada nešto preko dvadeset 
godina), takav je ostao do posljednjeg daha. Svoj karakter i odnos 

( prema svijetu najbolje je opisao u jednom epitafu, koji je sasta¬ 
vio sam sebi: 

CI-GIT, SOUS CETTE PIERRE GRISE, 

XAVIER, QUI DE TOUT S’ETONNAIT, 
DEMANDANT, D’OU VENAIT LA BRIŠE 
ET POURQUOI JUPITER TONNAIT . . . 

IL fiTUDIA MAINT GRIMOIRE, 

IL LUT DU MATIN AU SOIR, 

ET BUT A LA FIN L’ONDE NOIRE, 

TOUT SURPRIS DE NE RIEN SAVOIR. 

Tu, pod tim sivim kamenom, počiva Xavier, koji se svemu 
čudio i pitao, odakle dolazi lahor i zašto Jupiter grmi.. . Proučio 
je mnoge zamršene knjizurine, čitao je od jutra do večeri, a na 
kraju je otišao u crni nepovrat sav iznenađen, sto ništa ne zna.) 

Xavier de Maistre nije imao namjeru da se bavi književnim 
radom. U mladosti se, kao i toliki drugi pripadnici plemstva, 
spremao za vojnika, a pisanje mu nije bilo ni na kraj pameti. 
Ali slučaj opisan u Putu po mojoj sobi naveo ga je da počne 
pisati. Pokazavši tim djelom da ima dara za pisanje, i potaknut 
od svoga starijeg brata, kojega je čitavog života neobično cijenio 
i uvijek se podvrgavao njegovu sudu, nastavio je književnim ra¬ 
dom i napisao još četiri kraća djela: Gubavac iz Aoste (Petrograd 
1812.), Kavkaski zarobljenici i Mlada Sibirka (Pariz 1815.), Noćni 
hod po mojoj sobi (Pariz 1825) — i nekoliko pjesama. 

Put po mojoj sobi objavljen je 1794., a napisan je koju go¬ 
dinu prije toga, dakle u doba, kad se rušio jedan, a uzdizao drugi 
društveni sistem. Njega je pisao, kao intimne bilješke nenamijenje- 
ne javnosti, pripadnik plemstva, koji je rastao i odrastao, živio i 
umro u okviru ideologije svoje klase i nikada nije ni pomislio, 
da je se odrekne i da preskoči svoje klasne granice. On, istina, 
vidi mnoge šupljine u moralu i ekonomici svoga društva, vidi 
mnogo toga, što je tada bilo apsurdno i njegovoj svijesti — jer 
je zastarjelo i jer više nije odgovaralo proizvodnim snagama 
tadašnjeg društva — on reagira na sve to, on sve to ismijava 
i žigoše, ali sve u okviru svojih ideja i svojih shvaćanja. Ako je 
u njemu bilo dovoljno kritičkog duha, da opazi suprotnosti društva, 
u kojemu je živio i, možda, dovoljno pronicavosti da uoči uzroke 
tih suprotnosti (što se sve može samo naslućivati iz njegovih djela), 
on je bio odviše kapacitiran veličinom i snagom svoga starijeg 
brata — koji bijaše čuven kao uporan i vatren borac protiv repu¬ 

blike, a za katolicizam i monarhiju — i sav je svoj vijek proveo 
u sjeni njegovih shvatanja. 

Njegovo je mišljenje ipak natrunjeno i drugim utjecajima, 
kojima je bio sklon po svojoj naravi. Istraživanja prirodnih po¬ 
java i bavljenje prirodnim naukama i nesvijesno ga vode k neke 
vrste materijalizmu (vidi na pr. njegovu »teoriju« o životinji i 
duši u čovjeku), a iz engleske, i uopće iz zapadnoevropske, književ¬ 
nosti i filozofije usvaja elemente skepticizma i sentimentaiizma. 
U njegovo je vrijeme buržoaska prosvjetitejska misao došla u 
krizu. Mjesto životnog optimizma prosvjetitelja (koji su živjeli i 
radili jednu generaciju prije toga) i njihove nepokolebljive 
vjere u moć zdravog razuma i istinitost njegovih podataka za¬ 
vladao je u filozofiji Humeov skepticizam, a u književnosti sen- 
timentalizam. Glavna pažnja u književnim djelima nije više 
upravljena na vanjski svijet nego na unutarnje zbivanje u dušama 
njihovih junaka. 

Na našeg je pisca u doba kad je pisao Put po mojoj sobi na¬ 
ročit utjecaj izvršio engleski humorist Laurence Sterne (Stern 
1713—1768). Mnogi su Put po mojoj sobi uspoređivali sa Sterno- 
vim Sentimentalnim putovanjem. I ne bez razloga. U Sentimental¬ 
nom putovanju Sterne nam prikazuje putnika, koji se ne interesira 
za podatke iz života naroda u zemlji, kroz koju prolazi; on ne 
proučava njihove običaje, nošnju, pejzaž, njemu nije važno ono, 
što čovjek dozna, nego ono, što doživi, osjeti i misli, pa bilo to 
u vezi s ma kakvom sitnicom i nevažnom stvari. Subjektivna 
svijest postaje polazna točka Sternova stvaralaštva. A slično 
postupa i Xavier de Maistre. On nas na svom fiktivnom putova¬ 
nju vodi od stvari do stvari, govori o svemu i svačemu, skače 
s predmeta na predmet i iz sadašnjosti u prošlost po miloj volji 
i bez ikakva reda, ali svuda je prisutan on, putnik, njegova osje¬ 
ćanja, njegovo shvaćanje. Svaka stvarca u njegovoj sobi izazi¬ 
va u njemu mnoštvo asocijacija i misli, koje nam on saopćuje 
onako, kako mu dolaze na pamet. 

Osim u osnovnom shvaćanju de Jvlaistre se poveo za Sternom 
i u mnogim pojedinostima, što se vidi iz mnogih aluzija na Ster- 
novo djelo u toku pripovijedanja. Ali je u svoje djelo de Maistre 
unio toliko svoga ličnog, što izvire iz njegove naravi, da sve te 
pozajmice djeluju kao nešto njegovo, što je naslijedio od pret¬ 
hodnika, kao što se nasljeđuje i jezik, kojim govorimo. 

Likovi, koje nam je ocrtao (gđa Hautcastelska, Joannetti, pa¬ 
stir Jakov, mladi oficir) srodni su sličnim likovima feudalnog 
društva, koje je propadalo, a nije shvaćalo da propada. To je dru¬ 
gova »gospoja«, njegov sluga, seljak), ali se razlikuju od njih. 

Ti likovi nisu kod de Maistra nosioci ideja ni piščevi zvučnici, 
kroz koje on propovijeda, nego su naprosto dio svijeta, u kojem 
je živio i koji se reflektirao u njegovoj svijesti. Čitavo mu je 
djelo propleteno filozofijom i lirikom. Napomene moralista i 
filozofa izrečene su jednostavno i bezazleno, i baš zbog te beza- 
zlenosti često djeluju kao paradoks i postaju vrlo oštre, a njegova 
lirska priroda izbija tako reći u svakoj rečenici. 

Kroz ćaskanje o svim mogućim sitnicama izbija iz Puta po 
mojoj sobi sjajna slika društva, o kojem je i-s kojim je živio 
pisac. Tu su kroz individualni, doživljajni svijet prikazane navike, 
zabave i brige, radosti i žalosti, nade i želje, očekivanja i razo¬ 
čaranja, razmišljanje i filozofiranje, ukratko čitava atmosfera 
društva, koje je propadalo, nije shvaćalo da propada. To je dru¬ 
štvo gledalo na revoluciju kao na elementarnu nesreću, koja do¬ 
duše nanese štete i žrtava, ali koja će proći i sve će poslije nje 
opet biti kao što je prije bilo. 

Zbog realnosti te slike, zbog lakog, slikovitog i neusiljenog 
stila, zbog duhovitog pričanja o idejama, stvarima i događajima, 
zbog lirike i humora to je djelo i danas živo i zanimljivo, osvje¬ 
žuje nas i omogućuje nam, da bolje i potpunije shvatimo epohu 
u kojoj je nastalo. 

SLAVKO PAVEŠIĆ 

